Malaysia akan terus perjuang kesaksamaan akses vaksin, kata PM

Malaysia akan terus memperjuangkan akses vaksin yang adil, mampu milik dan saksama, kata Perdana Menteri Ismail Sabri Yaakob.Beliau berkata, meskipun secara purata di peringkat global kes dan kematian Covid-19 semakin menurun, kita tidak seharusnya berasa selesa.“Ketika banyak sekatan dilonggarkan, usaha perlu diteruskan untuk mengekang pandemik itu. Vaksinasi terbukti menjadi kaedah paling berkesan bagi membasminya,” katanya ketika berucap pada Sidang Kemuncak Asean-Amerika Syarikat (AS) ke-9 yang diadakan secara maya pada Selasa.Presiden AS, Joe Biden turut serta dalam mesyuarat yang diadakan sempena Sidang Kemuncak Asean ke-38 dan ke-39 serta sidang kemuncak berkaitan.Perdana menteri turut memuji pentadbiran Biden kerana memberi perhatian serius terhadap wabak Covid-19, baik di peringkat domestik mahupun di persada antarabangsa dan pembabitan aktif negara itu dengan pertubuhan antarabangsa.“Berhubung perkara ini, Malaysia memuji langkah AS pada Sidang Kemuncak Global Covid-19 baru-baru ini yang berikrar memberikan bantuan tambahan sebanyak 500 juta dos vaksin Pfizer kepada negara berpendapatan rendah menjelang 2022.“Saya harap ia akan banyak membantu negara anggota Asean mempercepatkan kempen vaksinasi kebangsaan mereka,” katanya.Sementara itu, perdana menteri turut menyentuh mengenai keperluan menyambung jurang digital bagi memastikan kesaksamaan semua dalam mengejar pemulihan dan kemakmuran sosioekonomi, terutama ketika aspek digital sudah begitu pantas menjadi suatu norma.Ismai berkata, penerimaan kenyataan pemimpin Asean-AS mengenai pembangunan digital dan strategi bersepadu mengenai revolusi industri keempat adalah tepat pada masanya.Berdasarkan dokumen ini katanya, Asean dan AS perlu membangunkan segera inisiatif bagi mendukung dan mengukuhkan prasarana serta transformasi digital Asean.“Malaysia sudah bersedia untuk mendukung usaha ini menerusi program MyDIGITAL dan Pelan Ekonomi Digital Malaysia (2021-2030).Ismail berkata, Cybersecurity Malaysia, sebuah agensi di bawah kementerian komunikasi dan multimedia, akan mengatur pembangunan profesional keselamatan digital dan pembelajaran berterusan Asean bertujuan mengukuhkan kemampuan keselamatan siber bagi membantu menangani ancaman siber di rantau ini sambil menambah, Malaysia berharap AS turut menyokong usaha ini.


Mangsa banjir di Johor terus meningkat

Keadaan banjir di Johor semakin membimbangkan dengan jumlah mangsa terus meningkat kepada 3,967 orang setakat 12 tengah hari ini, berbanding 3,612 pagi tadi.
Menurut Jawatankuasa Pengurusan Bencana Negeri (JPBN) dalam kenyataan sebanyak enam pusat pemindahan sementara (PPS) baharu dibuka menjadikan keseluruhan 41 PPS di lima daerah terjejas banjir setakat ini.
“Segamat masih menjadi daerah paling teruk terjejas banjir dengan 1,417 orang daripada 399 keluarga yang ditempatkan di 16 PPS.
“Diikuti Kluang melibatkan 1,191 orang daripada 341 keluarga yang ditempatkan di 11 PPS,” menurut JPBN.
JPBN memaklumkan di Kota Tinggi seramai 568 mangsa daripada 138 keluarga berlindung di enam PPS manakala di daerah Mersing, terdapat empat PPS yang menempatkan 640 penduduk daripada 194 keluarga.
Batu Pahat pula mencatatkan seramai 151 mangsa daripada 32 keluarga yang dipindahkan ke dua PPS sementara dua PPS dibuka di Muar sebagai persediaan kemungkinan daerah berkenaan dilanda banjir, menurut jawatankuasa itu.
Dalam pada itu, Jabatan Meteorologi Malaysia meramalkan hujan sangat lebat berterusan tahap bahaya di daerah Segamat, Kluang, Mersing, Kulai, Kota Tinggi dan Johor Bahru manakala di daerah Tangkak, Muar, Batu Pahat dan Pontian dijangka menerima hujan lebat berterusan tahap buruk, hari ini.
Sementara itu, tiga sungai di Johor melepasi paras bahaya dengan trend menaik iaitu Sungai Muar (muara Sungai Gemas) berada pada paras 19.13 meter (m), Sungai Segamat (Segamat Kecil) 37.55m dan Sungai Kahang (Kampung Contoh) 15.7m.


Wakil rakyat Sarawak gesa pembangunan luar bandar lebih baik bawah RMK12

Ahli-ahli Parlimen Sarawak menyambut baik rancangan tindakan pembangunan dalam pelan ekonomi kerajaan bagi lima tahun akan datang namun mendesak Perdana Menteri Ismail Sabri Yaakob untuk menumpukan inisiatif bagi membantu kawasan pedalaman di negeri itu.Bercakap kepada MalaysiaNow, mereka menyuarakan harapan supaya dana awam dari Putrajaya disalurkan kepada pembangunan kawasan luar bandar untuk mengekalkan momentum kerajaan hari ini walaupun terdapat ketidakpastian politik.Ahli Parlimen Santubong Wan Junaidi Tuanku Jaafar berkata lebih banyak peruntukan untuk projek infrastruktur harus diberikan kepada Sarawak, terutama bagi kawasan luar bandar.Katanya, tumpuan harus diberikan kepada peningkatan sistem perhubungan, komunikasi, bekalan elektrik dan pendidikan selain penjagaan kesihatan bagi memastikan tiada yang ketinggalan.“Rakyat Sarawak dan Sabah sudah lama menantikan pembangunan yang serupa dengan di semenanjung,” katanya.Ahli Parlimen Puncak Borneo Willie Mongin juga turut bersetuju, mengatakan m dasar-dasar kerajaan melalui RMK12 harus dijalankan dengan tegas bagi memastikan semua kumpulan sosial dapat memperolehi manfaat.“Terdapat beberapa pelan tindakan pembangunan yang terperinci untuk membuat perubahan yang signifikan di Sabah dan Sarawak,” katanya.“Ia bertujuan untuk memberikan hasil yang jelas dan memastikan kesan mampan terhadap potensi ekonomi Sarawak, pertumbuhan hijau, pelaburan infrastruktur, transformasi digital, perhubungan, peningkatan akses kepada keperluan asas dan banyak lagi.”Beliau menyambut baik rancangan tindakan pembangunan yang komprehensif daripada kerajaan walaupun wabak yang melanda memberi impak kepada semua pihak termasuk kerajaan pusat.“Semua orang bersatu untuk berjuang – sebagai satu kesatuan,” katanya.“Sekiranya beberapa rancangan diabaikan, rancangan yang lain akan jadi kurang efektif, kerana agenda ekonomi bagi kemakmuran negara yang berpotensi tinggi tidak dapat dijalankan secara maksimum.”Wan Junaidi, yang merupakan menteri di Jabatan Perdana Menteri yang bertanggungjawab terhadap portfolio undang-undang dan Parlimen turut menggesa Ismail membantu merangsang agenda transformasi dalam kerajaan dan Parlimen bagi menyelesaikan isu-isu berkaitan Perjanjian Malaysia 1963 (MA63).“Inilah kebenaran pahit yang kita hadapi: lebih dari 40% rakyat di Borneo masih tinggal di kawasan luar bandar, kurang kemudahan asas dan infrastruktur.“Ini adalah ‘janji yang tidak diucapkan’ kepada rakyat Sarawak dan Sabah setelah bergabung dengan Malaysia – mereka juga sepatutnya dapat menikmati status pembangunan yang serupa,” katanya.


Penularan Covid-19 di kawasan PKPD Sabah mungkin berlaku semasa Aidilfitri

Penularan Covid-19 di Taman Utama, Sabah yang diletakkan di bawah perintah kawalan pergerakan diperketatkan (PKPD), kemungkinan berlaku semasa perayaan Aidilfitri sejak 13 Mei, kata Pengerusi Pusat Kawalan Operasi Bencana (PKOB) Sandakan Wong Foo Tin.“Ya, ia (penularan) semasa raya,” katanya ketika dihubungi Bernama hari ini mengenai punca yang menyebabkan pelaksanaan PKPD di kawasan itu selama 14 hari bermula hari ini.Pada Rabu lepas, Menteri Kanan (Kluster Keselamatan) Ismail Sabri Yaakob berkata PKPD diisytiharkan di Lorong Taman Utama 5 ke 8, Taman Utama berikutan peningkatan mendadak kes wabak itu dalam tempoh singkat, dengan sembilan daripada 13 saringan disahkan positif, menjadikan kadar positif sebanyak 69.2%.Wong yang juga presiden Majlis Perbandaran Sandakan tidak menafikan bahawa tuan rumah tidak menyediakan kod MySejahtera untuk tetamu mengimbas kehadiran mereka, menyebabkan pihak berkuasa menutup kawasan terbabit yang mempunyai 40 rumah dengan anggaran empat orang serumah, untuk menjalankan ujian saringan.Beliau berkata tiada rekod mengenai keberadaan penduduk dalam tempoh 14 hari lepas juga menyebabkan PKPD di kawasan itu dilaksanakan hingga 17 Jun.Tinjauan oleh Bernama hari ini mendapati kawasan itu dipagar dan dikawal oleh anggota polis dan tentera serta Jabatan Sukarelawan Malaysia (Rela), manakala pergerakan orang keluar masuk ke kawasan itu sangat terhad.


Misi bantuan dihentikan, hukuman penjara 3 tahun jika Ebit Lew ingkar arahan

Niat Ebit Lew untuk membina sekolah buat penduduk di sekitar pulau-pulau Semporna, Sabah terpaksa ditangguhkan kerana pendakwah itu tidak dibenarkan untuk meneruskan usaha terbabit di kawasan tersebut.Menerusi perkongsiannya di Instagram, selain diminta untuk menghentikan bantuan kemanusiaan berkenaan, Ebit juga boleh dikenakan hukuman denda RM100,000 atau penjara selama tiga tahun.“Saya minta maaf pada penduduk di Pulau-Pulau di Semporna yang saya Islamkan. Saya tidak dapat lagi meneruskan misi bantuan. Saya tangguhkan niat bina sekolah. Pagi ini saya dimaklumkan saya tidak dibenarkan untuk ke pulau-pulau di Semporna.“Minta diberhentikan bantuan di sekitar sini.  Saya diberitahu antara hukuman boleh dikenakan didenda 100 ribu atau penjara 3 tahun. Saya minta maaf. Saya terpaksa menangguhkan pembinaan sekolah kecil atau pusat kegunaan masyarakat setempat yang saya rancang.“Saya dah beli kayu-kayu. Saya dah kumpul tujuh orang guru. Semangat mereka nak mendidik. Dan menjadi sumber pendapatan mereka. Saya minta maaf ye ustaz dan ustazah semua,” tulisnya.Ebit turut memaklumkan bakal membina tiga buah sekolah di empat kawasan penempatan penduduk kaum bajau laut sekitar pulau di Semporna.“Tadi ramai menangis sedih termasuk anggota yang patutnya bawa kami ke Pulau-pulau. Saya terharu sifat baik dan kasih sayang orang Sabah. Macam keluarga sendiri. Sayang semua seperti mereka sayang saya. Saya sayang semua. Saya maafkan semua. Saya tidak berkecil hati perjuangan diteruskan.“Saya akan terus ke Tawau dan tunggu flight di Tawau. Sempurna sumbangan sedikit tempat di Tawau yang saya janji. Terima kasih semua. Sehingga berjumpa lagi jika ditakdirkan Allah. Saya serahkan segala urusan kepada Allah. Cukuplah kepada Allah orang mukmin itu berserah,” luahnya lagi.Pada Ahad lalu, Ebit berjaya membawa satu kampung berjumlah 157 orang dari suku Bajau Laut di Sabah untuk memeluk Islam.Misi dakwah itu dilakukannya ketika beliau ke Pulau Tatagan Semporna dalam misi bantuan kemanusiaannya ke Sabah.


Agong lawat Pusat Ramalan dan Amaran Banjir Negara

Yang di-Pertuan Agong Sultan Abdullah Sultan Ahmad Shah berkenan berangkat ke sesi sembah taklimat persiapan menghadapi bencana dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS) di Ampang hari ini.
Sembah taklimat secara tertutup atas titah Sultan Abdullah itu bagi mengetahui kesiapsiagaan agensi terlibat untuk menghadapi monsun timur laut 2022/2023 yang dijangka bermula pertengahan November depan dan berakhir pada Mac 2023.
Keberangkatan tiba Sultan Abdullah pada 10.25 pagi disambut Menteri Alam Sekitar dan Air Tuan Ibrahim Tuan Man, Menteri Kesihatan Khairy Jamaluddin dan Ketua Setiausaha Negara Mohd Zuki Ali.
Turut hadir Ketua Setiausaha Kementerian Alam Sekitar dan Air Zaini Ujang, Ketua Pengarah JPS Md Nasir Md Noh dan Ketua Pengarah Jabatan Meteorologi Malaysia (MetMalaysia) Muhammad Helmi Abdullah.
Sembah taklimat itu dijadualkan bermula dengan keadaan cuaca dan persiapan banjir daripada JPS serta MetMalaysia seterusnya berhubung situasi terkini Covid-19 dan kesediaan Kementerian Kesihatan menghadapi banjir oleh Khairy.
Selepas sesi tersebut, Sultan Abdullah dijadual melawat Pusat Kawalan PRABN di sini.


15.9% populasi kanak-kanak terima dos pertama vaksin

Sebanyak 564,220 individu atau 15.9% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-kanak (PICKids) setakat semalam.Berdasarkan data menerusi laman web CovidNow, sejumlah 14,078,456 atau 59.8% populasi dewasa di dalam negara pula telah menerima dos penggalak Covid-19 dan seramai 22,945,040 atau 97.5% lengkap vaksinasi manakala 23,222,810 atau 98.7% telah menerima sekurang-kurangnya satu dos.Bagi remaja berusia 12 hingga 17 tahun, sejumlah 2,799,132 individu atau 90% daripada kumpulan itu telah melengkapkan vaksinasi mereka manakala 2,886,655 atau 92.8% menerima sekurang-kurangnya satu dos vaksin.Sebanyak 137,307 dos suntikan vaksin telah diberikan semalam melibatkan 52,804 suntikan dos pertama, 1,024 suntikan dos lengkap dan 83,479 suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 66,289,382.Sementara itu, menurut portal GitHub KKM, 43 kes kematian akibat Covid-19 direkodkan semalam dengan Johor dan Selangor masing-masing melaporkan 10 kes, diikuti Kedah tujuh kes, Sabah (lima), masing-masing dua kes di Kelantan, Pahang dan Pulau Pinang manakala satu kes masing-masing di Melaka, Negeri Sembilan, Sarawak, Terengganu dan Kuala Lumpur.


PM perlu berani menentang LGBT secara terbuka, kata badan pemikir

Perdana Menteri Anwar Ibrahim perlu tampil menjelaskan pendirian Malaysia secara terbuka berhubung isu Lesbian, Gay, Biseksual dan Transgender (LGBT), ketika syarikat multinasional memperkenalkan produk berdasarkan gaya hidup yang dianggap bertentangan di negara majoriti Islam seperti Malaysia.
Ini susulan serbuan oleh Kementerian Dalam Negeri dan rampasan koleksi jam tangan berwarna pelangi, “Pride Collection” oleh pengeluar terkenal dari Switzerland, Swatch.
Walaupun ramai umat Islam di media sosial kelihatan menyokong langkah itu, ada juga yang bertanyakan bagaimana produk yang dikaitkan dengan LGBT boleh memasuki negara ini.
Bercakap dengan MalaysiaNow, Ketua Pegawai Eksekutif Iris Institute Syed Ahmad Israa' Syed Ibrahim, berkata pendirian itu perlu diungkapkan sendiri oleh Anwar selaku pemimpin utama Malaysia agar negara luar terutama dari Barat faham dan menghormati adat, budaya serta status negara ini sebagai negara Islam.
Katanya, sekiranya isu ini gagal ditangani dengan betul, hingga mengakibatkan fahaman LGBT tersebar di Malaysia, boleh menjejaskan lagi sentimen Melayu terhadap kerajaan yang mana ia sudah tercalar disebabkan isu lain termasuk isu kalimah Allah.
Beliau berkata, sebagai negara yang berdaulat, Malaysia mempunyai hak untuk memiliki pendirian sendiri, mengikut kehendak majoriti rakyatnya, yang mana ia perlu disuarakan oleh perdana menteri, termasuk menolak fahaman LGBT tersebar di negara ini.
Katanya, tidak salah untuk Malaysia tegas dan mengikuti pendirian Qatar yang tidak teragak-agak mengambil tindakan terhadap mana-mana individu yang menyokong LGBT secara terbuka, seperti mana negara itu lakukan ketika berlangsungnya kejuaraan Piala Dunia FIFA 2022 pada tahun lalu.
"Sama dengan pegangan majoriti rakyat Malaysia, di sini kita melihat ia sebagai satu nilai yang terpesong," katanya.
"Justeru, jika kerajaan membiarkan perkara ini berlaku, ini adalah satu petanda bahawa kerajaan tidak serius dalam memelihara kedaulatan dan nilai dalam negara ini.”
Mengulas lanjut, Syed Ahmad Israa’ berkata, pendirian terhadap isu ini tidak wajar disuarakan oleh pemimpin di peringkat bawahan termasuk ahli politik pro-kerajaan kerana ia berpotensi mengundang kecaman.
Pada Mac, pemimpin DAP, Nga Kor Ming menyuarakan ketegasan kerajaan menentang fahaman LGBT di Malaysia, namun beliau dikecam teruk oleh beberapa pertubuhan bukan kerajaan (NGO) susulan kenyataan yang dibuatnya.
“Maka, PM yang patut tampil terangkan kenapa pentingnya Malaysia sebagai negara Islam menolak LGBT agar negara luar faham dan tidak mendatangkan persepsi negatif.
"Kemudian ia disusuli dengan tindakan oleh Menteri Kabinet bagi mencerminkan pendirian yang dinyatakan PM," tambah Syed Ahmad Israa’.
Bulan lalu, Kementerian Dalam Negeri (KDN) melakukan serbuan di 11 butik Swatch dan merampas jam tangan yang dipercayai mempunyai kaitan dengan LGBT.
Serbuan itu mengundang pelbagai reaksi terutamanya di media sosial yang mana majoriti umat Islam menyokong tindakan itu manakala terdapat juga pihak yang mempersoalkan bagaimana produk yang mengandungi fahaman LGBT berjaya dibawa masuk ke Malaysia.
Dalam pada itu, hasil carian MalaysiaNow mendapati syarikat terkemuka Apple, kini juga sedang mempromosikan produk yang diinspirasikan LGBT untuk dijual di Malaysia menerusi laman sesawang rasmi Apple.
Berdasarkan paparan iklan itu, produk tersebut ialah "Pride Edition Sport Band" yang merupakan aksesori bagi jam pintar Apple Watch yang mana ia dijual pada harga RM199.
Tinjauan MalaysiaNow di beberapa cawangan Machines, outlet yang menjual produk Apple, sekitar Lembah Klang, mendapati aksesori itu tidak dipamerkan secara fizikal.
Menerusi laman sesawang rasmi Apple global, ia jelas dinyatakan aksesori itu dihasilkan bagi meraikan komuniti LGBT, namun laman sesawang Apple Malaysia tidak mengandungi kenyataan itu dan hanya menjual produk tersebut.
Dalam pada itu, bekas ahli Parlimen Wangsa Maju, Wee Choo Keong, mempersoalkan mengapa kerajaan tidak mengambil tindakan terhadap syarikat Apple di Malaysia, seperti yang dilakukan terhadap Swatch sebelum ini.
Katanya, ini secara langsung mencerminkan sikap layanan dua darjat oleh kerajaan.
"Kerajaan perlu bersikap adil dan konsisten.
"Saya bukan kisah sangat mengenai isu LGBT, tetapi apabila kita cakap tentang layanan adil, kerajaan tidak boleh pilih bulu ketika mengambil tindakan," katanya kepada MalaysiaNow.


Cadangan pembinaan lebuh raya PJD Link dalam proses rundingan pelaksanaan

Sidang Dewan Undangan Negeri (DUN) Selangor diberitahu hari ini bahawa, cadangan pembinaan lebuh raya Petaling Jaya Dispersal Link (PJD Link), ketika ini dalam proses rundingan antara pihak kerajaan persekutuan dengan syarikat pencadang, bagi tujuan pelaksanaannya.Exco Infrastruktur dan Pertanian Selangor Izham Hashim berkata, kerajaan negeri melalui Mesyuarat Majlis Mesyuarat Kerajaan Negeri (MMKN) Ke-34/2020 pada 30 Sept 2020, telah mengambil maklum pembentangan projek daripada Lembaga Lebuhraya Malaysia (LLM), berkenaan cadangan projek PJD Link.“MMKN dalam mesyuarat yang sama telah menimbang dan bersetuju secara dasar dengan cadangan projek PJD Link, dan telah menetapkan syarat-syarat di mana projek berkenaan dilaksanakan mengikut tatacara pemprosesan permohonan secara rundingan di bawah Seksyen 20A, Akta Perancangan Bandar dan Desa 1976 (Akta 172).“Pihak konsesi perlu melaksanakan Penilaian Impak Alam Sekitar (EIA) dan Kajian Impak Sosial (SIA) bagi pelaksanaan projek ini, termasuk mengadakan sesi ‘public engagement’ bersama penduduk setempat yang terlibat dalam jajaran yang dicadangkan.“LLM mengadakan perbincangan lanjut dengan Majlis Bandaraya Petaling Jaya (MBPJ), bagi penyelarasan pembinaan projek PJD Link dengan pembangunan yang telah diluluskan di peringkat MBPJ di kawasan rizab sungai,” katanya yang menjawab soalan R. Rajiv (PH-Bukit Gasing) pada persidangan DUN Selangor di Bangunan Dewan Negeri Selangor, Shah Alam, hari ini.Rajiv ingin mengetahui berhubung status cadangan pembinaan lebuh raya PJD Link di Petaling Jaya, serta status kelulusan sudah diberi kepada syarikat pencadang.Izham berkata, pindaan kepada Rancangan Tempatan Petaling Jaya perlu dilaksanakan dengan adanya pembinaan projek itu, dan proses pengambilan balik tanah hendaklah diselesaikan terlebih dahulu.“Kesemua syarat yang telah disenaraikan di atas perlu dilaksanakan dan diselesaikan terlebih dahulu, sebelum pembinaan lebuh raya ini dapat dimulakan oleh syarikat konsesi. Syarat-syarat ini telah ditetapkan oleh kerajaan negeri, bagi mengelakkan isu-isu seperti urusan tanah yang masih belum selesai yang membelenggu projek lebuh raya sedia ada, serta bantahan penduduk setempat terhadap jajaran lebuh raya yang melalui kawasan kediaman,” katanya.Jelas Izham lagi, pihak syarikat juga perlu mendapatkan kelulusan mesyuarat jemaah menteri bagi tujuan untuk menandatangani perjanjian konsesi, sebelum pembinaan dapat dimulakan.“Perincian berkenaan syarat dan terma perjanjian konsesi sedang dirundingkan di peringkat kerajaan persekutuan, melibatkan agensi seperti Unit Kerjasama Awam Swasta, kementerian kerja raya, Jabatan Peguam Negara, kementerian kewangan dan LLM,” katanya.Izham berkata, cadangan penswastaan projek lebuh raya PJD Link telah dimaklumkan pada mesyuarat Jemaah Menteri pada 4 Ogos 2017, dan cadangan ini dipersetujui secara prinsip oleh jemaah menteri melalui kaedah Bina-Kendali-Pindah (BOT), tertakluk kepada rundingan lanjut mengenai cadangan teknikal dan kewangan projek.“Kerajaan persekutuan juga telah menetapkan bahawa, rundingan dengan syarikat hanya boleh dimulakan selepas pihak syarikat mendapat kelulusan dasar daripada kerajaan negeri Selangor, mengenai cadangan pelaksanaan projek ini,” katanya.


Syawal kembali bersinar buat 3 beranak penghuni rumah burung

Bulan Syawal tahun ini mengembalikan sinar harapan kepada Hamidah dan dua anaknya yang sebelum ini menghuni sebuah rumah sarang burung walit di Sitiawan, Perak selepas diusir keluar beberapa tahun lepas.Ibu tunggal itu memberitahu MalaysiaNow, dia telah menerima bantuan kewangan daripada beberapa pihak bagi kegunaan keluarganya.“Ada individu yang menghubungi saya dan berkata dia tergerak hati untuk memberi bantuan.“Jabatan Kebajikan Masyarakat turut menyantuni saya dengan mengambil keterangan keadaan saya,” katanya kepada MalaysiaNow.MalaysiaNow menyiarkan kisah hidupnya pada 3 Mei lalu, ketika umat Islam meraikan hari kedua Aidilfitiri.Menurut Hamidah, banyak bantuan diterima daripada orang ramai termasuk dari Majlis Agama Islam dan Adat Melayu Perak (MAIPk).“Mereka memberikan bantuan RM500 dan barangan keperluan asas anak-anak.“Selain itu, mereka juga akan menguruskan bayaran rumah sewa saya yang baru,” katanya.Hamidah berkata, anak-anaknya tidak dapat menyorokkan kegembiraan apabila mengetahui mereka akan berpindah dari rumah burung itu.“Mereka memang teruja dan sudah berangan memilih bilik masing-masing,” katanya.Kegembiraan itu bertambah apabila Hamidah turut menerima tawaran bekerja di kantin sekolah salah seorang anaknya.Ketika ini, Hamidah menampung kehidupannya dengan mengambil upah memetik hasil di sebuah ladang sayur-sayuran berdekatan rumah burung yang didiami mereka sekeluarga.Selain itu, dia turut mendapat pendapatan dengan menjual besi buruk yang dikumpul.Kadar upah sebanyak RM30 sehari diperolehinya dari ladang, sementara RM70 boleh diperolehinya hasil mengutip besi buruk.Bagaimanapun, pendapatannya tidak menentu bergantung dengan keadaan keretanya yang semakin uzur.Dalam pada itu, MAIPk dalam satu kenyataan maklum balas kepada MalaysiaNow memaklumkan telah menyalurkan bantuan persekolahan sebanyak RM400 kepada dua anaknya serta bantuan kewangan bulanan berjumlah RM500.“Proses pemindahan penama dan anak-anak sedang dikenal pasti dengan kerjasama penghulu dan JKM bagi memindahkan penama dari rumah burung ke sebuah rumah sewa lebih selesa di sekitar Sitiawan dan berhampiran dengan sekolah anak-anaknya,” kata MAIPk.Menurut MAIPk, sebelum ini, Hamidah telah menerima bantuan sekolah sebanyak RM400 dan bantuan hari raya MAIPk sebanyak RM250 pada tahun 2021 dan 2020.Sebelum mendiami rumah burung di tengah ladang kelapa sawit itu, Hamidah menetap di Taman Cempaka sebelum diarahkan keluar oleh tuan rumah ketika tempoh pandemik ekoran tunggakan bil elektrik.Hamidah berkata bantuan yang diterima kini menjadi pemangkin semangatnya untuk meneruskan kehidupan demi masa depan anak-anaknya.


Kerajaan kemukakan cadangan kepada Majlis Raja-raja mengenai pertikaian kalimah Allah

Perdana Menteri Anwar Ibrahim berkata Kabinet akan membentangkan cadangan kepada Majlis Raja-raja berhubung pertikaian keputusan menarik balik rayuannya terhadap penghakiman Mahkamah Tinggi berkaitan penggunaan kalimah Allah.
Anwar dalam satu kenyataan hari ini berkata Kabinet menerima perkenan Agong untuk perkara ini.
“Ini bagi mengukuhkan penguatkuasaan dasar berhubung kalimah Allah kepada Majlis Raja-raja, dan pada masa yang sama memperkukuh perpaduan dan keharmonian di antara kaum dan agama di Malaysia,” katanya.
Awal minggu ini, Putrajaya mengumumkan bahawa kerajaan akan menarik balik rayuannya untuk mencabar keputusan Mahkamah Tinggi pada 2021 yang membenarkan penganut Kristian menggunakan kalimah Allah dalam penerbitan agama mereka.
Mahkamah Tinggi ketika itu membuat keputusan memihak kepada permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian.
Beliau memohon pengisytiharan mahkamah bahawa hak perlembagaannya dicabuli apabila Kementerian Dalam Negeri pada 2008 merampas CD dan buku agama Kristian menggunakan kalimah Allah di bawah Seksyen 9 (1) Akta Mesin Cetak dan Penerbitan 1984.
Kerajaan di bawah perdana menteri ketika itu Muhyiddin Yassin kemudiannya memfailkan rayuan terhadap keputusan tersebut.
Anwar berkata perkara itu telah dibincangkan pada mesyuarat Kabinet hari ini.
“Kabinet mengambil maklum bahawa keputusan yang dibuat hanya berkisar soal pentadbiran dan tidak merubah ketetapan Mahkamah Persekutuan pada tahun 2014,” tambahnya.
“Kabinet menegaskan bahawa kerajaan menghormati, memperakui, dan menerima pakai ketetapan enakmen negeri-negeri dan titah Agong pada 7 Februari yang menzahirkan agar dikekalkan dasar sedia ada yang sedang berkuat kuasa berhubung isu penggunaan kalimah Allah.
“Kerajaan akan senantiasa mempertahan Perlembagaan Persekutuan terutama Perkara 3 berhubung agama Islam adalah agama Persekutuan dan agama-agama lain boleh diamalkan dengan aman dan damai.”
Tindakan Putrajaya menarik rayuan itu mencetuskan kritikan daripada umat Islam, manakala Muhyiddin berkata bahawa kerajaan sepatutnya membenarkan mahkamah menyelesaikan pertikaian itu.
Semalam, Anwar mempertahankan keputusan menarik balik rayuan itu dengan berkata larangan ke atas orang bukan Islam daripada menggunakan kalimah Allah dalam bahan agama mereka masih kekal.
Sementara itu, Menteri Besar Selangor Amirudin Shari berkata penggunaan kalimah Allah oleh orang bukan Islam di negeri itu adalah dilarang, selaras titah Sultan Sharafuddin Idris Shah pada 23 Mac 2021.
Beliau berkata ini selaras dengan keputusan Mahkamah Persekutuan dalam kes Titular Roman Catholic Archbishop of Kuala Lumpur melawan Menteri Dalam Negeri pada 2014, serta fatwa yang diwartakan di Selangor pada 18 Februari 2010.
“Kerajaan Selangor mengambil maklum penjelasan Kementerian Dalam Negeri dan perakuan berhubung enakmen negeri-negeri yang terkait dengan perkara ini dan menyatakan komitmen bahawa hak dan enakmen negeri khususnya yang melibatkan isu ini yang diperuntukkan di bawah Enakmen Ugama Bukan Islam (Pengawalan Perkembangan Di Kalangan Orang Islam, 1988) akan terus dipertahankan.
“Ini bermaksud perkembangan ini tidak akan menjejaskan atau mengancam pendirian kerajaan negeri berhubung penggunaan kalimah Allah.
“Kerajaan negeri tegas melindungi kepentingan serta sensitiviti bahawa kepercayaan agama harus dihormati dan tidak menggugat keharmonian dan perpaduan yang telah dibina dan menjadi asas kepada Selangor.”


Hujan berterusan dijangka berlaku di 6 negeri

Jabatan Meteorologi Malaysia (MetMalaysia) menjangkakan akan berlakunya luruan monsun hari ini hingga 2 Januari tahun depan dan pada masa sama, terdapat sistem cuaca tekanan rendah di Laut China Selatan.Menurut hantaran di Facebook rasmi MetMalaysia semalam, keadaan itu berpotensi menyebabkan hujan berterusan di timur Sabah pada 27 Disember hingga 2 Januari dan di barat Sarawak pada 29 hingga 31 Disember ini.Manakala di Johor, Pahang, Terengganu dan Kelantan pada 30 Disember hingga 2 Januari.Angin kencang dan laut bergelora juga dijangka berlaku di perairan Laut China Selatan termasuk kawasan perairan Pantai Timur di Semenanjung pada 27 Disember hingga 2 Januari.MetMalaysia mengeluarkan ramalan itu berdasarkan analisis model METMalaysia Weather Research and Forecasting Model (MMD-WRF), European Centre for Medium-Range Weather Forecasts (ECMWF) dan Global Forecast System (GFS).


SPR, Jabatan Peguam Negara diarah kaji perundangan tangguh PRK Batu Sapi

Perdana Menteri Muhyiddin Yassin hari ini telah mengarahkan supaya beberapa aspek perundangan dikaji bagi membolehkan Pilihan Raya Kecil (PRK) Batu Sapi di Sabah ditangguhkan terlebih dahulu, sehingga pandemik Covid-19 berakhir.Katanya beliau telah meminta Suruhanjaya Pilihan Raya (SPR) dan Jabatan Peguam Negara berbuat demikian ketika Sidang Khas Majlis Keselamatan Negara(MKN), di mana antara lain prosedur operasi standard (SOP) PRK Batu Sapi dibentang hari ini.“PRK ini dilihat agak sukar untuk dilaksanakan, ketika pandemik Covid-19 masih memuncak di negeri Sabah pada masa ini,” katanya di dalam catatannya di Facebook.Muhyiddin berkata sidang MKN turut diberikan penerangan mengenai situasi semasa jangkitan Covid-19 dalam negara, di mana beliau menyifatkan ia masih lagi pada tahap membimbangkan dan tidak boleh dibiarkan berlarutan.Sehubungan itu, katanya beliau telah mengarahkan supaya MKN segera menilai semula sama ada aktiviti sosial masih boleh dibenarkan pada ketika ini, selain keperluan untuk memperketatkan lagi SOP pergerakan rentas daerah dan negeri.“Saya dimaklumkan insya-Allah MKN akan membentangkan dapatan hasil perbincangan daripada Jawatankuasa Teknikal Covid-19 berhubung penilaian semula SOP pada sidang MKN esok (5 November),” katanya.“PRK ini dilihat agak sukar untuk dilaksanakan, ketika pandemik Covid-19 masih memuncak di negeri Sabah pada masa ini,” katanya di dalam catatannya di Facebook.Selain itu, Muhyiddin berkata beliau turut bersetuju dengan saranan kerajaan negeri Sarawak supaya fasiliti yang menjalankan ujian saringan pengesanan Covid-19 di negeri itu, dinaik taraf.“Saya setuju dengan saranan ini kerana fasiliti sedia ada dijangka tidak mampu menampung sampel yang banyak dan kita mesti bersiap sedia dari segi tenaga kerja dan fasiliti untuk menghadapi kemungkinan peningkatan mendadak kes positif Covid-19.“Alhamdulillah, kerajaan Sarawak telah pun mengadakan perbincangan lebih awal di pihak mereka dan akan membentangkan Pelan Persiapan Covid-19 bagi Negeri Sarawak pada Sidang Khas MKN esok,” katanya.Perdana menteri turut memberi komitmen bahawa semua cadangan bagi menambah baik gerak kerja dan persiapan mengurus serta mengawal jangkitan Covid-19 dalam negara, akan diberi pertimbangan sewajarnya oleh kerajaan.“Semua ini pada akhirnya adalah untuk melindungi rakyat Malaysia daripada jangkitan Covid-19 dan memastikan keupayaan mereka meneruskan kelangsungan hidup,” katanya.


Kes harian turun ke paras 10,000, 28 lagi terkorban

10,002 kes baru Covid-19 direkodkan hari ini menjadikan jumlah keseluruhan sebanyak 4,256,469 kes.Sebanyak 23,302 pesakit turut dilaporkan sembuh, menjadikan jumlah keseluruhan kes sembuh sebanyak 4,041,723.Ketika ini 179,619 kes aktif direkodkan, dengan 175,339 atau 97.6% daripadanya sedang menjalani kuarantin kendiri.Dalam pada itu, 422 (0.2%) kes kini berada di pusat kuarantin sementara 3,622 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 236 kes dan 140 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 53.8% dengan kes Covid-19 merangkumi 26.9%.28 korban akibat wabak itu turut dilaporkan, termasuk tujuh kes kematian sebelum tiba ke hospital.Ketika ini, kes keseluruhan kematian adalah sebanyak 35,127 orang.


Kes harian rekod 3,300 jangkitan, 9 lagi terkorban

3,300 kes baru Covid-19 direkodkan semalam menjadikan jumlah keseluruhan sebanyak 4,654,941 kes.
Sebanyak 5,227 pesakit turut dilaporkan sembuh, menjadikan jumlah keseluruhan kes sembuh sebanyak 4,572,712.
Ketika ini, 46,316 kes aktif direkodkan, dengan 44,732 atau 96.6% daripadanya sedang menjalani kuarantin kendiri.
Dalam pada itu, 21 (0.0%) kes kini berada di pusat kuarantin sementara 1,512 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 51 kes dan 28 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.1% dengan kes Covid-19 merangkumi 13.5%.
Sembilan lagi kematian dilaporkan termasuk tiga kes kematian sebelum tiba di hospital menjadikan kes keseluruhan sebanyak 35,914 orang.


Selangor digesa jelaskan pelaburan RM10 juta kepada syarikat penyedia e-wallet

Kerajaan negeri Selangor digesa menjelaskan pelaburan ke dalam sebuah syarikat tempatan yang berdepan kerugian terkumpul sebanyak RM4.7 juta untuk projek e-wallet di negeri itu.
Ahli Dewan Undangan Negeri (Adun) Gombak Setia, Hilman Idham berkata, syarikat yang dimaksudkan itu, WavPay System Sdn Bhd merupakan syarikat dengan modal tunai RM200,000.
"Di manakah justifikasi pelaburan yang munasabah untuk kerajaan negeri menyuntik RM10 juta kepada syarikat yang tidak mempunyai aset malah tidak mempunyai pendapatan?
"Lebih memeranjatkan, melalui pelaburan yang begini besar, kerajaan negeri hanya mendapat pegangan 49% dan mungkin beberapa golden share," katanya ketika perbahasan di Dewan Undangan Negeri (DUN) Selangor hari ini.
Kerajaan negeri melalui Menteri Besar Selangor (Incorporated) membuat pembelian sebanyak RM10 juta untuk pegangan ekuiti sebanyak 49%.
Ia merupakan usaha membangunkan infrastruktur digital yang merupakan satu agenda daripada Rancangan Selangor Satu yang diperkenalkan Menteri Besar Selangor Amirudin Shari baru-baru ini.
Menurut semakan oleh Hilman, syarikat itu mencatatkan kerugian bernilai RM1.9 untuk tahun kewangan berakhir 31 Disember 2021, manakala kerugian terkumpul sejak 2017 bernilai lebih RM4.7 juta.
Syarikat itu dijangka membangunkan perkhidmatan e-wallet sebagai gerbang pembayaran untuk urusan kerajaan negeri, jabatan dan agensi kerajaan negeri.
Meskipun jumlah pelaburan yang besar, Hilman berkata kerajaan negeri tidak mempunyai kawalan terhadap pengurusan, aset dan data-data milikan syarikat tanpa pegangan majoriti saham.
"Laporan 'due diligence' yang dilakukan oleh konsultan dan pegawai kerajaan negeri pasti menunjukkan kesenjangan nilai yang ketara di antara jumlah pelaburan dan kedudukan kewangan syarikat.
"Apakah kerajaan negeri meragui kemampuan dan kapasiti anak-anak syarikat seperti Selgate Corporation yang  merupakan pemilik kepada aplikasi Selangkah untuk menerajui projek e-wallet Selangor ini?" soal Hilman.
Rancangan Selangor Satu yang merupakan pelan lima tahun kerajaan negeri itu diambil mengikut jejak langkah Rancangan Malaysia yang merupakan sebuah pelan perancangan dan pembangunan untuk tempoh lima tahun.


Terserah MT tangguh atau laksana pemilihan Umno, kata Ismail Sabri

Majlis Tertinggi (MT) Umno boleh memutuskan untuk mengadakan pemilihan parti tahun ini atau menangguhkannya sehingga tempoh 18 bulan, kata Naib Presiden Umno Ismail Sabri Yaakob.Beliau yang juga menteri kanan (keselamatan) berkata mengikut perlembangaan parti, pemilihan Umno perlu diadakan setiap tiga tahun selepas tempoh matang kepimpinan parti tamat.“Mengikut perlembagaan Umno, penangguhan dibenarkan dibuat dalam tempoh 18 bulan oleh MT. Tempoh matang bagi kepimpinan Umno sekarang akan tamat pada 30 Jun 2021, namun terserah kepada MT jika mahu tangguhkan pemilihan,” katanya.Ismail Sabri berkata demikian pada sidang media selepas menyaksikan majlis menandatangani memorandum persefahaman antara Pharmaniaga Bhd dan Universti Malaysia Terengganu (UMT) hari ini.Pemilihan Umno 2021 sepatutnya diadakan tahun ini, namun terus menjadi tanda tanya apabila terdapat dua pandangan dalam kalangan kepimpinan parti yang mahu ia ditangguhkan dan yang menggesa dilaksanakan sebelum Pilihan Raya Umum ke-15 (PRU15).Pada Februari lepas, Presiden Umno Ahmad Zahid Hamdi memberi jaminan pemilihan parti itu akan tetap diadakan tahun ini namun beliau tidak menetapkan tarikh pemilihan parti akan berlangsung.


PN akan dapatkan penjelasan PAS berhubung 'rundingan sulit' dengan Umno

Perikatan Nasional (PN) akan mendapatkan penjelasan daripada PAS berhubung dakwaan wujud rundingan sulit antara parti itu dan Umno mengenai keperluan kerjasama menentang Pakatan Harapan (PH) pada Pilihan Raya Umum Ke-15 (PRU15) akan datang.
Pengerusinya Muhyiddin Yassin berkata penjelasan daripada presiden atau setiausaha agung PAS itu penting untuk mengetahui kebenaran rundingan berkenaan.
"Apakah ia benar-benar serius dan sejauh mana perkara itu akan berlaku…perkara ini saya akan fikirkan tetapi sekarang ini, saya tidak boleh komen apa-apa kerana saya dengar daripada media.
"Apa yang saya tahu kepimpinan Umno semasa Perhimpunan Agung Umno (PAU) lalu telah membuat keputusan tiada kerjasama dengan Parti Pribumi Bersatu Malaysia (Bersatu), keputusan itu sehingga kini masih tidak berubah.
"Kami (Bersatu) pula dah tubuh PN dan PAS bersama kami, jadi macam mana kami hendak hadapi PRU dalam situasi mcam ini? Pada saya, kami perlu ambil tindakan supaya PN dapat ambil satu pendirian yang jelas supaya tiada keraguan tentang bagaimana hala tuju kami pada masa depan,” katanya.
Beliau berkata demikian sebagai mengulas kenyataan Mursyidul Am PAS Hashim Jasin hari ini yang mendakwa wujud rundingan sulit membabitkan pemimpin tertentu dalam Umno dan PAS menyentuh keperluan satu lawan satu antara mereka dan PH pada PRU15 akan datang.
Hashim berkata partinya mahu Umno tahu bahawa musuh utama pada PRU15 kelak adalah PH dan bukannya Bersatu.
Muhyiddin ditemui media selepas menghadiri majlis pelancaran buku autobiograpi Ampikaipakan Kandiah berjudul "The Doctor Will See You Now: My Life with Ampikaipakan Kandiah" yang ditulis oleh Thamayanthi Devi Ampikaipakan di Sekolah Kebangsaan Jenis Tamil Vivekananda, Brickfields hari ini.
Ditanya lanjut mengenai keputusan Muktamar PAS terhadap kerjasama itu, Muhyiddin berkata perkara itu juga akan dilihat sewaktu hendak mendapatkan penjelasan daripada pemimpin parti berkenaan.
“Setakat ini, tiada laporan (keputusan Muktamar PAS) diberikan kepada kami tetapi apabila saya adakan pertemuan dengan pemimpin parti komponen lain, saya maklumkan dan dapatkan pandangan mereka sama ada wajar atau tidak wajar itu dilakukan.
“Saya tidak mahu dilihat sebuah parti yang punyai pelbagai pendirian, itu tidak baik untuk masa depan PN.
"Pendirian PN jelas dalam banyak perkara termasuklah untuk tidak bekerjasama dengan pihak yang sudah terpalit dengan salah guna kuasa, rasuah, kes mahkamah dan macam-macam lagi. Apapun perkara ini kami akan bincang," katanya.
Sementara itu dalam program berasingan, Setiausaha Agung PN Hamzah Zainudin berkata Majlis Kerja Tertinggi (MKT) PN bermesyuarat di ibu pejabat PN malam ini bagi membincangkan beberapa perkara berhubung persiapan PRU15 serta isu berkaitan gabungan itu.
Katanya mesyuarat itu akan dipengerusikan Pengerusi PN Muhyiddin dan turut dihadiri pemimpin daripada parti komponen, PAS serta Gerakan.
Beliau berkata demikian pada sidang media selepas mengadakan lawatan kerja ke Pusat Pendaftaran Sistem Pengesanan Maklumat Pelarian (TRIS) di sini.
Terdahulu Hamzah ditanya mengenai keputusan Muktamar Tahunan PAS pada Ahad lepas, yang meluluskan usul untuk meneruskan kerjasama dengan Umno serta persoalan cadangan logo khususnya yang akan digunakan PAS dalam PRU15.


PBB akan bincang pengilhakan Rusia terhadap wilayah Ukraine minggu depan

Perhimpunan Agung Pertubuhan Bangsa-Bangsa Bersatu (PBB) akan mengadakan sidang tergempar pada 10 Okt (Isnin) berhubung aneksasi (pengilhakan) Rusia ke atas wilayah Ukraine, menurut seorang jurucakap.
Ukraine dan Albania meminta sidang itu diadakan selepas Rusia memveto resolusi Majlis Keselamatan PBB yang mengecam referendum "haram" yang disokong Moscow untuk menggabungkan bahagian timur Ukraine, lapor Agensi Anadolu.
Referendum dan pengumuman pengilhakan oleh Presiden Rusia Vladimir Putin menerima kecaman meluas masyarakat antarabangsa.
Perhimpunan Agung 193 anggota itu akan membincangkan mengenai pengilhakan empat wilayah Ukraine iaitu Donetsk, Luhansk, Zaporizhzhia dan Kherson yang disifatkan mencabuli undang-undang antarabangsa.
Menurut diplomat, Kesatuan Eropah telah merangka satu resolusi untuk badan PBB itu menimbangkan mengecualikan Rusia daripada komuniti antarabangsa jika diundi.
Presiden Ukraine Volodymyr Zelensky telah menuntut Rusia dikecualikan daripada semua organisasi antarabangsa.


Kes baru Covid-19 turun bawah 20,000

Malaysia merekodkan kes baru sebanyak 19,257 menjadikan kes keseluruhan Covid-19 meningkat sebanyak 1,243,852 kes.Selangor kekal mencatat kes harian tertinggi sebanyak 7,084 disusuli Kuala Lumpur (2,450), Kedah (1,514), Johor (1,182), Sabah (1,255), Pulau Pinang (959), Kelantan (930), Negeri Sembilan (884), Perak (774), dan Pahang (714).Hanya Labuan (2) sahaja negeri yang mencatat kes satu digit hari ini.Negara juga mencatat sebanyak 16,323 kes sembuh menjadikan jumlah keseluruhan kes sembuh meningkat kepada 1,009,343.Kes aktif dengan kebolehjangkitan pula kini berjumlah 224,120.Dalam pada itu, 1,097 pesakit ditempatkan di unit rawatan rapi (ICU) termasuk 575 orang memerlukan bantuan alat pernafasan.Malaysia turut mencatat 210 lagi korban akibat Covid-19, menjadikan jumlah mangsa yang maut meningkat kepada 10,389.


Wanita PKR namakan Adun Amanah dalam laporan serangan seksual

Seorang ahli Dewan Undangan Negeri (Adun) Amanah dari utara tanah air dinamakan dalam satu laporan serangan seksual oleh aktivis PKR yang menuduh ahli politik itu meraba tubuhnya.Dalam laporan polis dilakukan di sebuah balai polis Subang Jaya minggu lalu yang dilihat MalaysiaNow, menyatakan insiden itu berlaku di sebuah pusat membeli belah di Petaling Jaya dan di dalam kereta ahli politik itu.Apabila dihubungi, polis mengesahkan laporan tersebut, namun butiran lanjut tidak diberikan.Pengadu berkata mulanya dia bertemu dengan ahli politik itu pada Januari, dan kemudian bertemu kali kedua selepas bersetuju untuk makan malam pada hari kelahirannya.Wanita itu berkata dia bersetuju untuk makan malam bersama kerana “berbesar hati” kerana dibelanja ahli politik tersebut.Bagaimanapun, dia mendakwa lelaki itu cuba memeluk dan merabanya di dalam kereta ketika menuju ke sebuah restoran.Menyedari perbuatannya tidak disenangi, lelaki itu kemudian memintanya untuk merahsiakan kejadian tersebut.Di dalam laporan itu juga, wanita itu mendakwa mengalami “gangguan emosi” sejak kejadian tersebut.Menurut laporan itu lagi, Adun yang dimaksudkan adalah salah seorang pemimpin kanan Amanah yang juga merupakan anak kepada seorang tokoh politik di Kedah.Dalam sebuah laporan Malaysiakini, siasatan sedang dijalankan mengikut Seksyen 354 Kanun Keseksaan, undang-undang yang menetapkan kesalahan berkait penggunaan kekerasan bagi memalukan kesopanan seseorang.Setakat ini, usaha untuk menghubunginya masih tidak berjaya.


Nasib Najib dan Arul Kanda diketahui esok, kes pinda laporan audit 1MDB

Mahkamah Tinggi Kuala Lumpur akan memutuskan esok sama ada Najib Razak dan bekas ketua pegawai eksekutif 1Malaysia Development Berhad (1MDB) Arul Kanda Kandasamy dipanggil membela diri atau dibebaskan daripada pertuduhan meminda laporan audit 1MDB.
Hakim Mohamed Zaini Mazlan, yang kini hakim Mahkamah Rayuan, akan menyampaikan keputusan itu pada 9 pagi.
Tahun lepas, Arul Kanda menjadi saksi dalam kes itu selepas mahkamah membenarkan permohonan pendakwaan mengikut Seksyen 63 Akta Suruhanjaya Pencegahan Rasuah Malaysia (SPRM).
Pada 7 September 2022, pihak pendakwaan menutup kesnya selepas mengemukakan 16 saksi termasuk bekas ketua setiausaha negara Ali Hamsa, bekas ketua audit negara Ambrin Buang dan Madinah Mohamad, bekas pengerusi 1MDB Mohd Bakke Salleh dan bekas pengarah audit Jabatan Audit Negara (NAD) Saadatul Nafisah Bashir Ahmad.
Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.
Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.
Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntuk hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.
Timbalan Pendakwa Raya Ahmad Akram Gharib akan mewakili pendakwaan manakala peguam Muhammad Shafee Abdullah dan N.Sivananthan masing-masing hadir bagi pihak Najib dan Arul Kanda.
Najib masih berdepan tiga lagi kes mahkamah termasuk penyelewengan RM2.3 bilion dana 1MDB yang kini di peringkat perbicaraan dan setakat ini, pendakwaan telah memanggil 44 saksi.
Dua lagi kes membabitkan pecah amanah jenayah berjumlah RM6.6 bilion berhubung pembayaran kepada International Petroleum Investment Company (IPIC) dan pengubahan wang haram membabitkan dana SRC International sebanyak RM27 juta, yang masing-masing masih di peringkat pengurusan kes.


Semua perkara, tuntutan MA63 dapat ditunaikan, kata Hajiji

Sabah di bawah pentadbiran kerajaan Gabungan Rakyat Sabah (GRS) berpendirian agar semua perkara dan tuntutan termaktub dalam Perjanjian Malaysia 1963 (MA63) dapat ditunaikan, kata Ketua Menteri Hajiji Noor.Katanya, beliau mengutarakan pendirian itu dalam Mesyuarat Majlis Khas Mengenai Perjanjian Malaysia 1963 (MKMA63) yang dipengerusikan secara maya oleh Perdana Menteri Muhyiddin Yassin semalam.Beliau berkata perbincangan antara kerajaan persekutuan dan kerajaan negeri mengenai perkara ini sedang berjalan dan kedua-dua pihak komited untuk mencari jalan penyelesaian.“Perkara ini tidak perlu diperbesarkan kerana yang penting kita telah pun memberi pandangan dan pendirian kita dan kerajaan persekutuan telah memberi respons yang positif,” katanya dalam kenyataan hari ini.Beliau berkata kerajaan Sabah juga harus mengambil kira komitmen perdana menteri secara terbuka dalam memberi jaminan untuk menilai dan berusaha mencari penyelesaian kepada semua tuntutan yang dikemukakan oleh kerajaan negeri.MA63 merupakan perjanjian pada 9 Julai 1963 antara Persekutuan Tanah Melayu, United Kingdom, Sabah, Sarawak dan Singapura untuk membentuk negara baru yang bersatu dinamakan Persekutuan Malaysia.


Sorry.


Aset DBKL digerakkan ke Taman Sri Muda

Kementerian Wilayah Persekutuan menggerakkan aset air Dewan Bandaraya Kuala Lumpur (DBKL) dan agensi lain di bawah kementerian itu, bagi mempercepatkan urusan mengeluarkan mangsa banjir di Taman Sri Muda.Menteri Wilayah Persekutuan Shahidan Kassim berkata sebanyak 10 bot daripada pihak berkuasa tempatan itu serta aset-aset bantuan lain, digerakkan ke kawasan terbabit.“Keadaan banjir sudah berkurang di Wilayah (Kuala Lumpur), saya kerahkan mereka untuk datang di sini (Taman Sri Muda).“Setakat ini yang ada di sini sudah dua pasukan penguatkuasa daripada semalam. Pasukan tambahan daripada DBKL dalam proses perjalanan ke sini,” katanya pada pemberita selepas meninjau keadaan banjir di Taman Sri Muda, Seksyen 25 di Shah Alam, semalam.Shahidan berkata pihaknya juga menyiapkan 2,000 pek makanan untuk diagihkan semalam, manakala sebanyak 3,000 lagi akan diagihkan hari ini.“Keperluan lain dibuat oleh Jabatan Kebajikan Masyarakat (JKM), kami akan bagi jika ada permintaan,” katanya.


‘Warung teh tarik dangdut’ jual air RM1 sejak 20 tahun lalu

Di belakang blok flat kos rendah di Taman Medan, Petaling Jaya kelihatan sekumpulan pelajar sekolah berjalan kaki menuju ke sebuah warung menjual minuman.Waktu tengah hari yang panas terik itu, mereka melaungkan:“Pak Cik Huri, teh o ais satu,” sambil menghulurkan sekeping duit RM1.Huri atau nama sebenarnya Mohd Zabri Abdul Mukti menjadi individu paling digemari kejiranan tersebut kerana menjual air minuman “ikat tepi” dengan harga yang murah serendah RM1 sejak 20 lalu.Rutin hariannya bermula seawal jam 6.00 pagi untuk membersihkan warung dan membancuh minuman sebelum dibuka kepada pelanggan pada jam 7.00 pagi.Tinjauan MalaysiaNow ke warung Huri Teh Tarik Dangdut kepunyaannya baru-baru ini mendapati pelanggan yang datang membeli air ikat tepi tidak berhenti sejak waktu pagi hingga lewat malam.Seorang pelanggan membayar RM1 bagi air teh o ais yang dibeli di Huri Teh Tarik Dangdut.Ekoran itu, kata Huri, dia boleh menjual sekitar 2,000 plastik air sehari dengan purata 1,000 plastik untuk teh o ais sahaja.“10 jag untuk teh o ais sekejap sahaja habis. Kurang dua jam. Sekali datang minta tiga, sekali lagi datang ambil lima.“Itu belum termasuk air-air perisa lain,” katanya kepada MalaysiaNow.Atas sebab itu, kata Huri, air plastik ikat tepi yang digantungnya itu tidak akan sempat kotor terkena debu atau kotoran serta boleh diminum dalam keadaan ais yang belum mencair.Rahsia jual air murah dan laku?Huri memberitahu, harga air yang dijual di warungnya tidak mengalami sebarang kenaikan harga yang mendadak, ini menjadikan warung itu lokasi utama penduduk setempat mendapatkan minuman dengan harga yang rendah.Di pasaran luar, kedai makan dan restoran mengenakan cas segelas air teh o ais sebanyak RM2.00 dan RM2.20 untuk bungkus.Tetapi di warung Huri, teh o ais boleh dibeli pada harga RM1 dan minuman paling mahal di warung itu berharga RM2.60 untuk nescafe ais yang berharga sekitar RM3.00 segelas di kedai makan luar.Menurut Huri, dia tidak meletakkan kepentingan harga minuman yang dijual sebaliknya mementingkan kuantiti minuman yang dibeli.“Kalau seringgit sahaja, tapi dapat jual 1000 sehari, saya dah ada RM1000. Jika jual mahal, pelanggan yang datang sedikit.“Macam mana nak bertahan?”Mohd Zabri Abdul Mukti atau lebih dikenali sebagai Huri ‘menarik’ air teh untuk dijual di warungnya yang terletak di Taman Medan, Petaling Jaya.Katanya Huri, selama dua dekad meniaga di warung tersebut, dia dapati teh o ais menjadi pilihan utama pelanggan setianya diikuti teh ais, teh tarik, nescafe ais dan sirap limau ais.“Boleh kata 80% yang datang memang beli teh o ais.”Katanya bancuhan air teh o di kedai itu mempunyai resepi rahsia dan hanya dia serta para pekerjanya sahaja yang tahu.Sehingga kini, Huri berkata, dia boleh menjana pendapatan mencecah RM30,000 sebulan tidak termasuk kos bahan seperti gula, ais, plastik dan penyedut minuman.Manakala, sebanyak 70 hingga 80 beg ais setiap hari dihantar ke warung sebanyak tiga kali sehari.“Gula dulu, saya beli 10kg, sekarang kena beli satu palet (25kg) setiap seminggu.”Mengapa ‘dangdut’Menjelang ke waktu malam, warung Huri ditutup sementara untuk pertukaran syif pekerja dan waktu sembahyang.Setakat ini, dia mempunyai empat orang pekerja dengan dua orang ditugaskan untuk syif pagi dan dua lagi di malam.Meskipun pada waktu malam dan hujan lebat, pelanggan masih tidak putus singgah di warungnya untuk membeli minuman.Huri melambai tangan kepada seorang kanak-kanak ketika menyerahkan pesanan pelanggan yang menunggu dalam kereta kerana hujan.Kata Huri, dia turut memiliki pelanggan setia dari luar kawasan Petaling Jaya terutamanya dari Klang dan Kuala Lumpur.Bukan itu sahaja, dia juga pernah mendapat tempahan daripada syarikat besar seperti Tenaga Nasional Berhad (TNB) untuk menyediakan pelbagai minuman dalam satu majlis anjuran syarikat itu di Kuantan, Pahang beberapa tahun lalu.Ketika ditanya, mengapa nama warungnya terpahat perkataan “dangdut”, Huri ketawa sebelum menjawab.Jelasnya, dia amat meminati muzik dangdut sejak zaman mudanya, hampir seluruh masanya dihabiskan di kelab-kelab dangdut untuk menari dan menyanyi.“Saya pergi kelab bukan untuk benda bukan-bukan. Saya pergi berjoget sahaja.”Bagaimanapun, selepas berkahwin dan bergelar bapa, Huri mula menjauhkan diri daripada aktiviti itu dan fokus mencari pendapatan tetap.“Sebelum buka warung ni, saya jadi pemandu peribadi. Lepas waktu kerja, jual air. Lama-kelamaan saya berhenti,” katanya dan menambah dirinya pernah aktif menerima jemputan untuk menari dangdut bersama selebriti dalam program-program televisyen dan radio.“Bila orang datang kedai saya, tanya di mana Huri? Pekerja kata, (pergi) dangdut. Itu yang dapat warung Huri Teh Tarik Dangdut.”


Zahid kini umpama ‘biawak hidup’ BN, kata penganalisis

Ahmad Zahid Hamidi perlu meletakkan jawatan kerana sudah menjadi beban kepada Barisan Nasional (BN) dan Umno selepas beberapa langkah politiknya sebelum ini yang dilakukan secara sepihak menemui kegagalan, kata penganalisis.Terbaru, langkah Zahid sekali lagi “sumbang” apabila kenyataan media yang dikeluarkannya bagi pihak BN, didedahkan pengguna media sosial menyerupai kenyataan yang dikeluarkan Pengerusi Pakatan Harapan (PH) Anwar Ibrahim.Ini menyebabkan BN menggantung “ketua pegawai media” yang diragui kewujudannya, kerana dikatakan mengeluarkan kenyataan tanpa mendapat kelulusan sekretariat dewan tertinggi gabungan itu.Shamsul Amri Baharuddin dari Universiti Kebangsaan Malaysia (UKM) berkata, Zahid merupakan beban kepada semua orang, khususnya kepada orang Melayu dan Umno.“Zahid menyebabkan Umno umpama memikul biawak hidup,” kata Shamsul yang juga pengasas Institut Kajian Etnik (Kita) UKM kepada MalaysiaNow.“Semakin jelas Zahid mementingkan diri sendiri dengan mengunakan pelbagai muslihat termasuk menulis surat kepada Agong menyokong Anwar Ibrahim dengan membelakangkan malah menipu Umno. Ia satu tindakan yang sungguh mengecewakan.”Shamsul berkata, Zahid harus meletakkan jawatan sebagai presiden Umno segera dan menyerahkan kepada timbalannya, Mohamad Hasan untuk memangku.Zahid kini berdepan 47 pertuduhan di mahkamah dengan 12 daripadanya membabitkan pecah amanah, lapan rasuah dan 27 pengubahan wang haram, membabitkan puluhan juta ringgit dana milik Yayasan Akalbudi.Pada Khamis malam dua kenyataan yang dikeluarkan pada masa sama oleh Zahid dan Anwar, didapati bukan sahaja ditulis dalam bahasa yang sama, bahkan mirip dari sudut gaya, selain berkembar dalam perkataan yang digunakan.Kenyataan mirip itu seakan mengesahkan usaha mereka berdua untuk bekerjasama bagi menjatuhkan Perdana Menteri Muhyiddin Yassin selepas sebelum ini Zahid dan bekas perdana menteri Najib Razak mengutus surat kepada Agong bagi menyokong Anwar menduduki jawatan perdana menteri.Pengarah Eksekutif Ilham Centre Hisommudin Bakar berkata, imej Umno goyah dengan surat pengesahan keputusan majlis kerja tertinggi yang mendedahkan tindakan unilateral parti itu menamatkan hubungan politik dengan Bersatu apabila Parlimen dibubarkan kelak.“Kenyataan atas nama BN yang merayu kepada Agong menitahkan sidang Parlimen diadakan tidak disepakati oleh parti komponen BN jelas menghakis kredibiliti Zahid sebagai pengerusi BN,” katanya kepada MalaysiaNow.Kamarul Zaman Yusoff dari Universiti Utara Malaysia (UUM) berkata, masa depan politik Zahid semakin “gelap”.“Tindakan sesetengah pihak mempertikaikan kenyataan yang dibuat oleh Zahid atas nama presiden Umno atau pengerusi BN menimbulkan pertanyaan ke atas kedudukan Zahid sendiri.“Apa lagi dengan publisiti meluas ke atas perbicaraan dalam kes rasuah Zahid ketika ini yang menjadikan kewibawaan Zahid dan Umno agak tercemar hingga memungkinkan akan ada cubaan untuk menggulingkan beliau dari dalam parti,” katanya kepada MalaysiaNow.Kamarul berkata segala persoalan akan terjawab ketika perhimpunan agung Umno pada 28 Mac ini bagi melihat hala tuju sebenar parti Melayu itu.“Ini kerana mengikut Perlembagaan Umno kuasa tertinggi Umno terletak pada PAU dan apa pun boleh berlaku dalam PAU kali ini serta yang seterusnya bakal menyaksikan pemilihan kepimpinan baru Umno,” katanya.


Berbeza sasaran kerusi supaya PH tidak selesa untuk menang, kata Anwar

Perbezaan sasaran kerusi Parlimen yang boleh dimenangi Pakatan Harapan (PH) pada Pilihan Raya Umum ke-15 (PRU15), 19 November ini bukan menggambarkan wujud ketidaksefahaman antara kepimpinan PKR.
Pengerusi PH, Anwar Ibrahim, sebaliknya berkata perbezaan sasaran antara beliau dan Timbalan Presiden PKR, Rafizi Ramli adalah sebagai peringatan kepada jentera gabungan itu supaya tidak terlalu selesa untuk menang.
“Kalau saya sebut 100 dia (Rafizi) kata tidak kurang 80, 90, itu tujuan dia untuk 'push' (desak)..maksud dia, dia bincang dengan saya, dia buat pandangan macam itu supaya ‘push’ orang kita menambah 10 hingga 15 kerusi lagi, supaya kita dapat majoriti mudah,” katanya.
Beliau berkata demikian ketika ditemui pemberita selepas mengadakan pertemuan bersama pengusaha-pengusaha Limau Bali Tambun dan petani-petani di Ipoh semalam.
Pada 31 Oktober, Anwar yang juga presiden PKR, dilaporkan berkata yakin gabungan parti itu boleh menang di 100 kerusi Parlimen pada PRU15 namun pada Sabtu lepas, Rafizi menyatakan PH akan meraih 80 hingga 90 kerusi berdasarkan tahap sokongan semasa rakyat pelbagai kaum.


Bersatu, PAS, Umno mungkin guna logo masing-masing pada PRU15

Parti-parti dalam gabungan kerajaan sekarang mungkin akan menggunakan lambang masing-masing untuk berdepan pilihan raya akan datang, tetapi wujud kebimbangan dalam kalangan dalaman parti langkah itu tidak mampu menghentikan ancaman parti lain terhadap kestabilan kerajaan dengan menyasarkan rakan-rakan sekutu di luar pakatan.MalaysiaNow difahamkan PAS dan Bersatu, yang merupakan sebahagian daripada Perikatan Nasional (PN), memutuskan untuk menggunakan logo parti masing-masing.Seorang pemimpin tetinggi PAS mengesahkan perkara ini.“Setakat ini, keputusan yang dibuat untuk guna logo kita sendiri. Masing-masing ada hujah sendiri,” kata Ketua Dewan Ulama PAS, Nik Muhammad Zawawi Salleh kepada MalaysiaNow baru-baru ini.Sementara sumber dalaman yang dekat dengan pemimpin PN dan Barisan Nasional (BN) mengatakan tindakan parti-parti itu dengan jelas mempertaruhkan logo mereka yang lebih dikenali, dan langkah itu mungkin belum mampu menghalang sebarang perubahan dalam pakatan politik pada Pilihan Raya Umum ke-15 (PRU15).“Pada pandangan Suruhanjaya Pilihan Raya, bertanding menggunakan logo sendiri mungkin tidak mampu menjadikan parti tunggal itu memiliki majoriti bagi membentuk kerajaan.“Pada malam pilihan raya wujud kebimbangan, kemungkinan beberapa pemimpin daripada parti yang memiliki kerusi lebih banyak berunding dengan mereka di luar gabungan,” kata sumber itu kepada MalaysiaNow, yang dipercayai merujuk kepada tindakan bekas perdana menteri Najib Razak dengan Presiden PKR Anwar Ibrahim selepas BN tumbang pada pilihan raya 2018.“Setakat ini, keputusan yang dibuat untuk guna logo kita sendiri. Masing-masing ada hujah sendiri,” kata Ketua Dewan Ulama PAS, Nik Muhammad Zawawi Salleh kepada MalaysiaNow baru-baru ini.Dalam pilihan raya itu, parti-parti dalam Pakatan Harapan (PH) di semenanjung memutuskan untuk menggunakan logo PKR, kerana pendaftaran gabungaan itu belum mendapat kelulusan daripada Jabatan Pendaftaran Pertubuhan.PN, pakatan yang membentuk kerajaan hari ini, terdiri daripada Bersatu, PAS, GPS dan beberapa parti lain di Sabah dan Sarawak.Ia ditubuhkan pada Februari lalu sebagai platform untuk parti-parti menyatakan sokongan kepada Muhyiddin Yassin bagi membentuk kerajaaan selepas pentadbiran PH tumbang.Walaupun Umno yang memiliki lebih daripada 30 kerusi menyatakan sokongan kepada Muhyiddin, setakat ini mereka masih teguh bersama BN, dengan rakan-rakan MCA dan MIC yang masing-masing mempunyai dua kerusi.Pada September lalu, parti Melayu itu menggunakan logo “dacing” ketika pilihan raya negeri di Sabah, manakala Bersatu dan sekutunya memilih menggunakan logo PN.Walaupun menggunakan logo baru, PN berjaya memenangi lebih banyak kerusi berbanding BN dalam pilihan raya negeri itu, membolehkannya memilih calon ketua menteri.‘PAS, Umno tidak akan bertembung’Terdapat spekulasi PRU15 mungkin diadakan pada Mac tahun hadapan, bagi membolehkan pemimpin PN menghentikan pertikaian mengenai keabsahan kerajaan.Menteri kanan Mohamed Azmin Ali baru-baru ini mendedahkan kerajaan merancang untuk mengadakan pilihan raya umum pada September, tetapi terpaksa dibatalkan selepas berlaku lonjakan kes Covid-19 di seluruh negara.Zawawi yang juga ahli Parlimen Pasir Puteh tidak menolak pilihan raya akan diadakan dalam masa terdekat, katanya kepada MalaysiaNow.Katanya, PAS telah mengadakan pertemuan bersama Umno dan Bersatu bagi berbincang mengenai persiapan menghadapi pilihan raya itu.Beliau berkata, PAS dan Umno hampir mencapai kata sepakat dalam pembahagian kerusi, walaupun terdapat beberapa laporan mengatakan kedua-dua parti itu bertelingkah di Kedah, Kelantan dan Terengganu.“Isu pembahagian kerusi 80% selesai,” katanya.“Tinggal Umno dengan Bersatu sahaja ada konflik sikit.”Zawawi berkata PAS dan Umno tidak akan bertembung pada kerusi sama baik di Parlimen atau Dewan Undangan Negeri (DUN) kerana masing-masing sudah mempunyai watikah.“Jika ada yang masih berkeras untuk bertanding tanpa persetujuan parti, dia boleh jadi calon bebas,” katanya.Pada September lalu, Umno, PAS dan Bersatu mengumumkan pembentukan sebuah jawatankuasa bersama bagi membincangkan agihan kerusi membabitkan ketiga-tiga parti Melayu itu, bagi memastikan pertanding satu lawan satu dengan PH.Zawawi meluahkan rasa yakin perbezaan pandangan mengenai pembahagian kerusi antara Umno dan Bersatu dapat diatasi dan PAS akan menjadi “orang tengah”.“Sebab itu penting untuk menjadi orang tengah walaupun boleh jadi sakit jiwa,” katanya.“Antara PAS dan Umno, kami mungkin dapat majoriti mudah. Tetapi jika PAS, Umno dan Bersatu bergabung, kita boleh capai majoriti dua pertiga,” katanya dengan yakin.Sementara itu, Zawawi berkata partinya sudah bersedia untuk pilihan raya akan datang.“PAS 100% bersedia,” katanya, dan menambah 10% calon PAS merupakan muka baru.


KDN umum tambah sekatan jalan di Kuala Lumpur, Selangor

Bilangan sekatan jalan raya (SJR) khususnya di sekitar Kuala Lumpur dan Selangor akan ditambah berikutan jumlah kenderaaan di jalan raya masih banyak di sebalik penguatkuasaan sekatan pergerakan penuh, kata Menteri Dalam Negeri Hamzah Zainudin.Beliau menganggarkan hingga 1,000 sekatan akan diadakan setiap hari selepas ini berbanding 930 SJR dan operasi benteng ketika ini.“Semalam beberapa kawasan yang saya lihat, masih banyak kenderaan menggunakan jalan raya maka saya telah berbincang dengan Ketua Polis Negara (Acryl Sani Abdullah Sani) untuk menambah lagi sekatan jalan raya di kawasan-kawasan tertentu, khususnya di dua negeri berkenaan (Kuala Lumpur dan Selangor).“Selain itu, saya juga telah buat tinjauan di Pulau Pinang dan mendapati penggunaan kenderaan di sana juga masih tinggi di sesetengah kawasan,’’ katanya pada sidang media selepas membuat lawatan mengejut pematuhan prosedur operasi standard (SOP) di sebuah pusat beli-belah hari ini.Negara kini berada di bawah sekatan pergerakan penuh yang berkuat kuasa sejak 1 Jun lepas hingga 14 Jun ini dalam usaha kerajaan menangani peningkatan kes Covid-19 yang terlalu tinggi.Mengenai pematuhan SOP di pusat beli-belah tersebut, beliau mahu pemantauan dipertingkat di pintu masuk premis bagi memastikan setiap SOP dipatuhi orang ramai.“Seperti yang kita tahu, rakyat di negara ini sekiranya ada cuti iaitu pada Sabtu dan Ahad kebiasaannya mereka ini akan keluar rumah dan menjadikan pusat beli-belah seolah-olah tempat riadah.“Saya hendak memaklumkan kepada rakyat semua, tolonglah duduk di rumah kecuali mereka benar-benar memerlukan untuk membeli barang (keperluan asas) tetapi kalau hendak buat pertemuan, saya minta pasukan pemantau ini memperketat penguatkuasaan,” katanya.Dalam pada itu, Hamzah memohon maaf kepada orang ramai sekiranya ada kekerasan membabitkan pasukan pemantauan SOP memandangkan terdapat orang ramai yang masih degil melanggar SOP.“Mereka (pasukan pemantau SOP) berbuat demikian untuk memastikan orang ramai mengikut SOP dengan betul,” katanya.


Pengerusi Prasarana dakwa CEO guna media untuk menyerangnya

Pengerusi Prasarana Malaysia Berhad (Prasarana) Tajuddin Abdul Rahman hari ini menuduh ketua pegawai eksekutif (CEO) syarikat Nizam Alias menyerangnya menggunakan media disebabkan siasatan dalaman terhadapnya kerana keingkaran.“Adalah tidak profesional baginya membawa hal dalaman kepada umum,” kata Tajuddin pada sidang media hari ini, beberapa jam selepas Suruhanjaya Pencegahan Rasuah Malaysia (SPRM) menyerbu pejabat Prasarana.Pada sidang media itu Tajuddin bagaimanapun tidak mahu mendedahkan siasatan dalaman terhadap Nizam akan tetapi seorang pegawai mengatakan siasatan bukan berkaitan jenayah tetapi berkait dengan “isu sumber manusia”.Nizam dikatakan sedang digantung daripada tugas dengan gajinya masih berjalan.Ia berikutan pengesahan SPRM bahawa badan itu sudah memulakan siasatan terhadap Prasarana.Ketua Pesuruhjaya SPRM, Azam Baki berkata, siasatan itu berkaitan dengan beberapa laporan media dan juga laporan yang diterimanya di syarikat itu, tetapi enggan memberikan keterangan lebih lanjut.Difahamkan, Nizam menolak untuk mematuhi arahan Tajuddin bagi menyiasat perjanjian Prasarana dengan MRCB George Kent Sdn Bhd, yang menyebabkannya ia ditangguhkan kerana tidak mengikut arahan.Tajuddin juga menegaskan kesepakatan dengan MRCB George Kent sebagai sepihak.“Tidak adil, bagaimana saya sebagai ketua Prasarana boleh berdiam diri? Saya mesti memeriksanya, saya mesti bertanya,” katanya, sambil menambah dia boleh mendedahkan banyak perjanjian masa lalu termasuk satu di mana Prasarana kehilangan sekitar RM500 juta di Arab Saudi.Tajuddin berkata dia dituduh mengganggu pemberian projek itu kepada MRCB George Kent.Dia juga menafikan Prasarana menolak untuk membayar kontraktor, dengan mengatakan sejumlah RM3.468 bilion telah dibayar kepada MRCB George Kent hingga Oktober.“Ini bukan sejumlah kecil wang,” katanya, sebagai tindak balas kepada tuntutan bahawa syarikat itu tidak membayar kontraktornya.Menurut Tajuddin, Prasarana harus berhati-hati dalam pengurusan kewangan kerana tidak memiliki modal yang besar, dan sebahagian besarnya digunakan untuk operasi rangkaian kereta api.“Kita tidak boleh mengambil risiko jika berlaku gangguan dalam perkhidmatan kereta api.”


KPM kecualikan sewa kantin, premis atau ruang sekolah selama 6 bulan

Kementerian pendidikan (KPM) memberikan pengecualian bayaran sewaan kantin dan premis/ruang yang terjejas akibat penutupan sekolah di bawah kementerian itu bagi tempoh enam bulan mulai bulan ini.Menurut kenyataan KPM, premis atau ruang yang diberikan pengecualian sewa itu termasuk kedai buku, koperasi, kedai dobi atau mesin layan diri yang terjejas ekoran pelaksanaan Fasa Satu Kawalan Pergerakan dalam Pelan Pemulihan Negara (PPN).“KPM juga akan memberi penyambungan kontrak sewaan kantin dan premis atau ruang di sekolah bawah KPM secara automatik untuk satu tahun apabila tempoh kontrak asal tamat,” demikian menurut kenyataan itu.Selain itu, KPM juga akan melanjutkan kontrak perkhidmatan kepada kontraktor Bekalan Makanan Bermasak yang terlibat dengan mengambil kira tempoh perkhidmatan yang terjejas.Bagi perkhidmatan kebersihan bangunan dan kawasan, pihak kementerian menjelaskan pembayaran kepada kontraktor akan dibuat sepenuhnya seperti yang dinyatakan dalam kontrak, justeru tidak timbul isu kontraktor perlu memotong gaji pekerja mereka.“KPM yakin inisiatif berkenaan dapat membantu meringankan beban kewangan penyedia perkhidmatan di institusi bawah KPM serta pekerja terlibat yang terkesan oleh pandemik Covid-19,” kata kenyataan itu.Sektor pendidikan hanya akan dibuka semula secara berperingkat pada Fasa Tiga dalam PPN yang dijangka bermula September 2021.


Bagaimana kekurangan tenaga kerja kurangkan tabiat lepak malam

Sebelum pandemik Covid-19, aktiviti melepak di kedai makanan segera dan restoran mamak menjadi seakan budaya di Malaysia.
Bermula dengan sarapan pagi, makan tengah hari, makan petang, malam dan tengah malam semuanya ada di kedua-dua jenis restoran berkenaan.
Meskipun sudah lebih empat bulan masuk ke fasa endemik, budaya dan tradisi itu dilihat masih hambar apabila banyak kedai dan restoran menutup operasi lebih awal.
Sejak beralih ke fasa endemik Covid-19, beberapa peraturan dan kelonggaran diberikan termasuk pengorepasian premis makanan 24 jam dan tiada syarat memakai pelitup muka di kawasan awam selain di dalam bangunan tertutup seperti pusat membeli belah.
Bagaimanapun, krisis kemasukan pekerja asing yang masih belum diselesaikan menyebabkan banyak pengusaha dan pemilik restoran berdepan isu kekurangan pekerja.
Ini menjadikan mereka tidak mampu untuk beroperasi dalam tempoh yang lebih lama.
Pada masa sama, perubahan trend ini juga menyaksikan lebih ramai orang tidak mengunjungi premis makanan pada waktu lewat malam untuk makan.
Adakah perubahan tradisi dan budaya melepak di kedai makan boleh mengubah gaya hidup serta pemakanan yang lebih sihat buat rakyat Malaysia?
Pakar pemakanan dari Universiti Putra Malaysia (UPM) Dr Geeta Appannah berkata, pada umumnya penutupan kedai makan lebih awal boleh membantu orang ramai untuk tidak makan lewat malam dan mencegah daripada menghidap-penyakit kronik.
Bagaimanapun, katanya Geeta, faktor individu dan persekitaran di rumah pada waktu malam perlu juga diberikan perhatian.
Katanya, terdapat beberapa teori mengapa makan lewat malam di restoran dan kedai mamak boleh menyebabkan obesiti dan diabetes.
Antaranya, makan lewat malam di luar pada kebiasaannya dibuat dalam keadaan yang santai, iaitu semasa menonton bola sepak dan berbual.
Aktiviti-akitiviti ini katanya, biasanya mendapat perhatian yang lebih berbanding pengambilan kalori semasa makan.
"Ini adalah bertentangan dengan kaedah pengurusan berat badan yang menekankan perhatian kepada pemakanan dengan beringat (mindful) dan tidak makan semasa menonton TV.
"Selain itu, makanan yang dijual di kebanyakan kedai mamak dan restoran makanan segera adalah jenis yang tinggi kalori, lemak, gula dan garam," katanya kepada MalaysiaNow.
Berdasarkan laporan Tinjauan Kebangsaan Kesihatan dan Morbiditi (NHMS), yang dijalankan setiap empat tahun, mendapati 50.1% rakyat Malaysia mencatatkan berat badan berlebihan dengan 19.7% daripada mereka dikesan menghadapi masalah obesiti pada tahun 2019.
Ini bermakna satu dalam dua orang dewasa kini berlebihan berat badan.
Bagi kanak-kanak pula, 30% daripada mereka yang berumur lima hingga 13 tahun disahkan menghidap obesiti.
Kata Geeta yang juga presiden Persatuan Kajian Obesiti Malaysia, makanan-makanan seperti itu kurang memberi rasa kekenyangan dan boleh meningkatkan pengambilan tenaga harian secara berlebihan dan seterusnya peningkatan berat badan dalam satu jangka masa.
Dalam pada itu, tinjauan MalaysiaNow di sebuah restoran mamak di Bandar Baru Bangi mendapati orang ramai mula terbiasa dengan tempoh operasi restoran apabila kurang pelanggan berada di premis pada jam 12 tengah malam.
Sepasang suami isteri yang ditemui satu jam sebelumnya memberitahu, kedua-dua mereka mula mendisiplinkan diri untuk tidak makan lewat malam ketika berada dalam perintah berkurung dua tahun lalu.
Bercakap lebih lanjut, mereka yang berada di awal usia 40-an berkata mereka disahkan menghidap diabetes sejak lima tahun lalu selepas membuat pemeriksaan saringan bersama di sebuah hospital.
Tetapi selepas perintah kawalan pergerakan (PKP) dilaksanakan pada 2020, mereka sudah mula menyesuaikan diri tidak makan lewat malam dan usaha itu membuahkan hasil apabila bacaan gula dalam darah mulai terkawal.
"Berat tak turun tapi gula saya terkawal. Sekarang pergi periksa di hospital setiap tiga bulan sekali. Dulu, sebulan sekali.
"Kalau lapar sangat lepas pukul 10 malam, saya akan datang makan roti bakar sahaja kongsi dengan isteri."
Atas sebab itu, Geeta mengesyorkan supaya trend kurang pengambilan makanan pada lewat malam pada waktu ini dikaji secara terperinci.
Katanya, tanpa kajian lanjut dan sistematik, ianya akan mempengaruhi data dan kesimpulan kajian.
"Bagaimanapun, perubahan gaya hidup adalah penting untuk memastikan kesihatan yang optimum.
"Apa yang penting adalah keseimbangan dalam pengambilan tenaga dari pemakanan yang sihat."


Wang kepada Zahid untuk kukuhkan UKSB, kata bekas pengarah

Bekas pengarah Ultra Kirana Sdn Bhd (UKSB) memberitahu Mahkamah Tinggi di sini hari ini bahawa bantuan kewangan yang diberikannya kepada Ahmad Zahid Hamidi bertujuan mengukuhkan kedudukan syarikat itu sebagai kontraktor Kementerian Dalam Negeri (KDN), telah berjaya mendapat sokongan bekas timbalan perdana menteri itu.Wan Quoris Shah Wan Abdul Ghani, 42, berkata selain mendapat sokongan daripada Zahid, pihaknya turut dapat mengurangkan gangguan daripada pesaing-pesaing lain yang menjalankan perniagaan sama.“Memandang Zahid meminta bantuan, kami bantu sahaja. Bagi kami yang utama adalah untuk memastikan perniagaan kami tidak diganggu memandangkan ketika itu ada beberapa syarikat lain yang cuba melobi kerja yang sedang kami jalankan,” katanya.Beliau berkata sedemikian ketika membacakan penyataan saksinya semasa pemeriksaan utama oleh timbalan pendakwa raya (TPR) Wan Shaharuddin Wan Ladin.Wan Quoris berkata tanpa pertolongan dan bantuan Zahid, syarikatnya tidak mungkin berjaya mengekalkan dan melanjutkan kontrak-kontrak berkaitan visa luar negara (VLN) selain mengakui bahawa beliau pernah beberapa kali menyerahkan wang tunai kepada Zahid.“Wang tunai ini diberikan kepada Zahid setelah beliau meminta tolong UKSB untuk menghulur bantuan sebagai sumbangan politik kepada parti Umno. Zahid tidak minta secara terangan, tetapi daripada percakapannya saya faham yang beliau mengharapkan sumbangan wang daripada UKSB.“Wang yang UKSB serah setiap bulan adalah berbentuk wang tunai, semuanya menggunakan Dolar Singapura. Ini adalah permintaan Datuk Seri kepada kami,” katanya.Sebelum ini, saksi pendakwaan ke-15, Harry Lee Vui Khun (Harry Lee) yang juga merupakan bekas pengarah UKSB memberitahu mahkamah bahawa syarikatnya menghantar wang tunai setiap bulan dalam Dolar Singapura kepada Ahmad Zahid dari 2014 hingga 2018 berhubung kontrak sistem visa luar negara (VLN).Selain itu, saksi pendakwaan ke-16 itu juga berkata sudah menjadi resmi (kebiasaan) orang perniagaan cuba mencari peluang di mana-mana kementerian atau agensi kerajaaan untuk mendapatkan kontrak. “Bagi syarikat UKSB, keperluan kami untuk berjumpa dengan Zahid pada ketika itu adalah untuk mengukuhkan kedudukan kami sebagai kontraktor pembekal sistem pemprosesan visa tunggal untuk KDN supaya tiada orang lain yang boleh ganggu perniagaan UKSB.“Harry Lee ada meminta bantuan saya kerana pada ketika itu UKSB tidak ada orang dalam yang boleh bercakap dengan Zahid. Atas sebab dia (Harry Lee) tahu saya kenal dengan Zahid, maka dia minta saya untuk cuba berhubung terus dengan Zahid. Tujuan kami adalah untuk menerangkan mengenai perniagaan syarikat UKSB,” katanya.Zahid, 69, berdepan 33 pertuduhan menerima suapan berjumlah S$13.56 juta daripada UKSB untuk dirinya selaku menteri dalam negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai S$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung 13 Jun depan.


Taliban janji ‘ada berita baik’ berhubung pendidikan untuk remaja perempuan Afghanistan

Menteri dalam negeri Afghanistan berkata ada “berita yang sangat baik” tidak lama lagi berhubung pendidikan golongan remaja perempuan di sekolah menengah, dalam sebuah wawancara pada Isnin bersama agensi berita CNN.Pada akhir Mac, Taliban yang mengambil alih kuasa selepas tentera Amerika Syarikat berundur dari negara itu Ogos tahun lalu telah melarang kanak-kanak perempuan meneruskan pendidikan mereka di sekolah menengah dan kolej selepas beberapa jam institusi pendidikan dibuka semula.Keputusan yang diarahkan oleh pemimpin tertinggi Taliban dan Hibatullah Akhundzada telah menimbulkan kemarahan ramai rakyat Afghanistan dan masyarakat antarabangsa.“Saya ingin memberikan sedikit penjelasan. Tidak ada sesiapa pun yang menentang pendidikan untuk perempuan,” kata Menteri Dalam Negeri Afghanistan Sirajuddin Haqqani, salah seorang pemimpin Taliban yang dilihat sangat berahsia dan hanya muncul di khalayak ramai buat kali pertama pada Mac.Dia berkata kanak-kanak perempuan sudah boleh memulakan pengajian di sekolah rendah. “Manakala bagi pelajar sekolah menengah, masih ada beberapa mekanisme yang masih dalam proses untuk diputuskan” bagi membolehkan mereka menghadiri sesi persekolahan sekolah menengah, katanya dalam wawancara tersebut.“Tidak lama lagi anda akan mendengar berita yang sangat baik mengenai isu ini,” katanya.Haqqani membayangkan bahawa “mekanisme” itu adalah berkait dengan kod pakaian sekolah, menjelaskan bahawa pendidikan di negara itu harus mengikut “budaya” Afghanistan dan “peraturan serta prinsip Islam,” di mana beliau merujuk isu pemakaian tudung dalam kalangan wanita.Selepas kembali berkuasa, Taliban mengarahkan golongan wanita di negara itu untuk memakai sekurang-kurangnya tudung kepala, atau selendang yang menutup kepala.Namun, sejak awal Mei, arahan untuk mereka memakai tudung secara lengkap di khalayak ramai dan sebaik-baiknya memakai burqa telah diumumkan kerajaan. Ketika pentadbiran Taliban sepanjang 1996-2001, pemakaian burqa diwajibkan terhadap golongan wanita semasa mereka menjadi kerajaan di Afghanistan.“Jika seseorang berikan kebenaran anak perempuan atau saudara perempuan mereka (untuk ke sekolah), mereka melakukannya berdasarkan kepercayaan penuh,” katanya.“Makan, kita (kerajaan) mesti wujudkan syarat supaya kita dapat memastikan kehormatan dan keselamatan mereka. Kami ambil tindakan untuk memastikan perkara ini terjamin.”Rangkaian Haqqani yang diasaskan bapanya dan kini oleh dipimpin Hibatullah dituduh melakukan beberapa serangan ganas yang dijalankan oleh Taliban di Afghanistan sejak 20 tahun lalu.Sirajuddin sendiri masih dalam senarai orang yang paling dikehendaki FBI, di mana ganjaran sebanyak AS$10 juta disediakan bagi sesiapa yang boleh memberikan maklumat untuk menangkapnya.Dalam wawancara CNN tersebut, menteri itu berkata “20 tahun lepas Afghanistan berada dalam situasi pertempuran dan peperangan defensif.” Bagaimanapun dia berkata negara itu mahu membina masa depan dengan “mempunyai hubungan baik bersama AS dan masyarakat antarabangsa.”“Kami tidak melihat mereka sebagai musuh,” katanya, menegaskan bahawa Taliban berhasrat untuk menghormati perjanjian yang ditandatangani dengan Washington pada 2020, di mana mereka berjanji untuk tidak membiarkan Afghanistan menjadi syurga golongan pengganas yang menyasarkan rakyat Amerika.


Hipokrasi pembangkang berhubung penyelesaian konflik Palestin-Israel

Tidak dinafikan bahawa kezaliman yang berlaku ke atas umat Islam di Palestin menyentuh emosi kita, namun cadangan dan tindakan yang kita buat hendaklah sentiasa bersifat rasional bukan emosional dengan memahami realiti geopolitik semasa.Kenyataan Muhyiddin ini malangnya segera dikecam oleh pemimpin pembangkang, seperti Presiden Amanah Mohamad Sabu, yang menyamakannya dengan tindakan mengiktiraf kewujudan negara haram Israel.Beliau berkata sepatutnya kita berusaha menyokong hak rakyat Palestin untuk kembali ke tanah air mereka termasuk di bumi yang dipanggil Israel pada hari ini untuk menubuhkan kerajaan yang mereka mahu dan tidak ada nama kerajaan Israel di sana.Kenyataan sebegini menampakkan betapa penuturnya tidak memahami realiti geo-politik semasa di Timur Tengah malah geopolitik di peringkat antarabangsa, malah meletakkan beliau menyimpang dari konsensus pertubuhan-pertubuhan sedunia.Serangan zalim rejim Israel ke atas umat Islam di Palestin pada akhir Ramadhan lalu telah sekali lagi mengocak keamanan dunia dan mendapat perhatian masyarakat antarabangsa yang rata-ratanya tersentuh emosi mereka dengan kezaliman yang berlaku.Pemimpin kerajaan Malaysia, termasuk Menteri Luar Negeri Hishammuddin Hussein, dan Perdana Menteri, Muhyiddin Mohd Yassin, yang masing-masing mengeluarkan kenyataan keras mengutuknya pada 8 dan 11 Mei.Muhyiddin antara lainnya menyeru masyarakat antarabangsa, terutama sekali Majlis Keselamatan Pertubuhan Bangsa-Bangsa Bersatu (PBB), supaya bertindak tegas dan mendesak Israel untuk menghentikan segera kezaliman terbaharu terhadap rakyat Palestin.Tidak cukup dengan itu, pada 15 Mei Muhyiddin telah menyampaikan satu perutusan khas bagi mengulangi pendirian berprinsip kerajaan Malaysia yang sentiasa konsisten memberi sokongan padu kepada Palestin dan perjuangan rakyatnya, sama ada dari segi politik, ekonomi, dan moral.Turut dinyatakan oleh beliau adalah penegasan bahawa penyelesaian terbaik kepada konflik Palestin-Israel hanya boleh dicapai melalui rundingan bagi memastikan keamanan, keselamatan dan kestabilan serantau yang berkekalan.Turut diulangi ialah pendirian Malaysia menyokong penubuhan sebuah negara Palestin yang merdeka dan berdaulat menerusi penyelesaian dua negara berdasarkan garis sempadan pra-1967, dengan Baitulmaqdis Timur sebagai ibu kota Palestin, yang dikatakan merupakan satu-satunya penyelesaian terbaik dalam konflik Palestin-Israel.Kenyataan Muhyiddin ini malangnya segera dikecam oleh pemimpin pembangkang, seperti Presiden Parti Amanah Mohamad Sabu, yang menyamakannya dengan tindakan mengiktiraf kewujudan negara haram Israel.Beliau berkata sepatutnya kita berusaha menyokong hak rakyat Palestin untuk kembali ke tanah air mereka termasuk di bumi yang dipanggil Israel pada hari ini untuk menubuhkan kerajaan yang mereka mahu dan tidak ada nama kerajaan Israel di sana.Kenyataan sebegini menampakkan betapa penuturnya tidak memahami realiti geopolitik semasa di Timur Tengah malah geopolitik di peringkat antarabangsa, malah meletakkan beliau menyimpang dari konsensus pertubuhan-pertubuhan sedunia.Untuk makluman semua, penyelesaian dua negara berdasarkan garis sempadan pra-1967 ini telah diterima oleh 56 buah negara anggota Pertubuhan Negara-Negara Islam (OIC).Ia juga telah turut dipersetujui oleh 120 buah negara anggota Pertubuhan Negara-Negara Berkecuali (NAM).negara ini malah telah dipersetujui oleh Majlis Keselamatan PBB melalui Resolusi 1397 yang diluluskan pada 12 Mac 2002 menyatakan ia meyakini visi sebuah rantau dalam mana dua negara, Israel dan Palestin, wujud dalam sempadan yang selamat dan diiktiraf.Menyusuli kelulusan Resolusi 1397 ini adalah pengisytiharan Inisiatif Keamanan Arab melalui Sidang Kemuncak Beirut oleh Liga Arab pada 28 Mac 2002 yang menawarkan keamanan kepada Israel sebagai timbal balas kepada penerimaannya terhadap kewujudan sebuah negara Palestin yang merdeka dan berdaulat dengan Baitulmaqdis Timur sebagai ibu kota Palestin.Begitulah seterusnya sehingga penyelesaian dua negara ini telah dipersetujui oleh Perhimpunan Agung PBB, yang Malaysia adalah salah sebuah negara anggotanya, antara lainnya pada 25 Januari 2011 dan 19 November 2013.Sejak PN mengambil-alih tampuk pemerintahan negara pada 1 Mac 2020, inilah pendirian rasmi kerajaan Malaysia seperti yang dijelaskan oleh Hishammuddin pada 15 Ogos 2020, iaitu “Malaysia tidak mempunyai hubungan diplomatik dengan Israel dan mengulangi pendirian dipegang sejak sekian lama bahawa pembentukan negara berdaulat Palestin yang bebas melalui penyelesaian dua negara berdasarkan sempadan sebelum 1967 dengan Baitulmaqdis sebagai ibu kota Palestin adalah satu-satunya penyelesaian terhadap konflik Palestin-Israel”.Malah, sewaktu PH memerintah Malaysia sebelum itu pun, ketika Mohamad Sabu adalah menteri pertahanan, inilah juga pendirian rasmi kerajaan Malaysia seperti yang dinyatakan Dr Mahathir Mohamad, ketika merasmikan satu persidangan antarabangsa mengenai isu Palestin di KLCC pada 28 Februari 2020.Ayat sama yang diungkapkan oleh Muhyiddin inilah juga yang disebut oleh Dr Mahathir waktu itu, tetapi di dalam Bahasa Inggeris, iaitu “Malaysia kekal dengan pendiriannya bahawa penubuhan sebuah negara Palestin yang merdeka melalui menerusi penyelesaian dua negara berdasarkan garis sempadan pra-1967, dengan Baitulmaqdis Timur sebagai ibu kota Palestin, adalah boleh diterima.”Soalnya ialah mengapa Mohamad Sabu selaku anggota Kabinet pada waktu itu langsung tidak mempersoalkan apatah lagi membantai kenyataan Dr Mahathir ini kerana mengiktiraf kewujudan negara haram Israel seperti beliau lakukan terhadap Muhyiddin sekarang?Selaku presiden sebuah parti komponen PH, Mohamad Sabu juga sepatutnya terikat dengan kenyataan Pengerusi PH, Anwar Ibrahim, yang antaranya pada 29 Januari 2012 menyokong Majlis Keselamatan PBB melalui Resolusi 1397 Majlis Keselamatan PBB dan Inisiatif Keamanan Arab yang berteraskan penyelesaian dua negara.Begitulah seterusnya jika ditoleh ke belakang lagi sewaktu Najib Razak dan Abdullah Ahmad Badawi menjadi perdana menteri pendirian yang sama juga akan kita temui.Najib dalam perutusan beliau bersempena Hari Solidariti Antarabangsa dengan Rakyat Palestin pada 28 November 2016 umpamanya menyebut: “Kita menyeru semua pihak mengambil tindakan segera dan menunaikan komitmen mereka terhadap penyelesaian dua negara.”Begitu juga dengan Abdullah yang umpamanya menyebut dalam satu persidangan antarabangsa mengenai isu Palestin di PICC pada 28 Mac 2005 bahawa bukan sahaja Malaysia, tetapi masyarakat antarabangsa juga, menyokong penyelesaian dua negara dalam isu Palestin.Tidak dinafikan bahawa kezaliman yang berlaku ke atas umat Islam di Palestin menyentuh emosi kita, begitupun cadangan dan tindakan yang kita buat hendaklah sentiasa bersifat rasional bukan emosional dengan memahami realiti geopolitik semasa.Apatah lagi bila terbukti pendirian kerajaan Malaysia ini telah turut dipertegaskan kembali oleh Kerajaan Indonesia dan Brunei seperti tertera dalam kenyataan bersama presiden Indonesia, Sultan Brunei dan perdana menteri Malaysia kelmarin.Kamarul Zaman Haji Yusoff adalah Pensyarah Kanan di Kolej Undang-Undang, Kerajaan Dan Pengajian Antarabangsa (COLGIS), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Mengenang Jose Rizal

Disember ini ada seorang tokoh yang sedap untuk kita kenangi.Dalam tahun 2012, Dr Mahathir Mohamad pernah menyatakan salah satu kekuatan seseorang doktor perubatan apabila menjadi seorang pemimpin bangsa ialah kebolehan mereka mengesani gejala penyakit dan menyediakan penawar untuk merawatnya.Dr Mahathir menamakan karya Jose Rizal iaitu Noli Me Tangere sebagai satu ubat untuk bangsa Melayu Filipina, yang mana karya itu terilham daripada penggalan injil mengenai masalah sosial atau kanser dalam masyarakat.Nama penuh Jose Rizal adalah Jose Protasio Mercado Rizal y Alonso Realonda (1861-1896), pengarang besar Filipina yang menghasilkan dua buah novel iaitu Noli Me Tangere (Jangan Usik Daku), dan El Filibusterismo (Sang Subversif).Walaupun seorang doktor mata beliau pernah juga menulis sejumlah esei dan puisi.Malah Rizal juga seorang pelukis, penukang arca dan mahir kayu yang handal.Kehebatan Rizal tidak berhenti di situ, beliau malah direkodkan boleh bertutur dalam 22 buah bahasa, menjadikan beliau pemikir yang sukar ditandingi.Rizal turut memainkan peranan penting memperjuangkan kemerdekaan bangsa, di hujung penjajahan Sepanyol khususnya menerusi gerakan politik beliau “Filipino Propaganda Movement”.Karya-karya Rizal, kebanyakannya menyentuh tiga topik yang saling berkait iaitu; pertamanya, perihal masyarakat di bawah penjajahan; kedua, kritikan beliau terhadap penguasaan penjajah dalam bidang ilmu pengetahuan; dan terakhir, keperluan untuk bebas atau merdeka.Untuk memahami sumbangan Rizal dalam tiga aspek di atas, pembaca boleh misalnya melihat tulisan Syed Farid Alatas (2017) dengan judul ‘Jose Rizal (1861-1896)’.Rizal tidak hanya mensasarkan penjajah Sepanyol sebagai penjahat dan penindas; akan tetapi Rizal turut menyorot mereka yang bersekongkol dengan penjajah iaitu kelas agamawan, dalam konteks Filipina – Gereja Katolik.Menurut Rizal, penindasan tidak akan menjadi satu yang pandemik jika tidak diizin oleh kaum paderi ini.Malah Rizal dengan yakin sering berhujah yang Filipina jauh lebih teratur, maju dan berperadaban sebelum ketibaan penjajah.Dalam erti kata lain, dakwaan Filipina mundur dan ketinggalan oleh Sepanyol itu adalah berakibat daripada faktor penjajah itu sendiri; bukannya datang daripada sebab musabab bangsa Filipina.Dalam Noli Me Tangere, Rizal memaparkan bagaimana rancangan Crisóstomo Ibarra untuk membina sekolah yang bebas daripada pengaruh agama kerana agama ditunggang dengan hebatnya untuk mengabsahkan penjajahan Sepanyol.Kaum agamawan malah menjadi kelompok yang berusaha menggagalkan reformasi yang cuba ditawarkan oleh watak Ibarra ini.Malah Rizal dengan yakin sering berhujah yang Filipina jauh lebih teratur, maju dan berperadaban sebelum ketibaan penjajah.Dalam tulisan-tulisannya, Rizal selalu memerangi tuduhan atau dakwaan bahawa bangsa Melayu Filipina ini malas atau tidak endah.Menurut Rizal, ejen sebenar yang memomokkan bangsa Filipina sebagai pemalas dan cuai adalah kelas agamawan itu sendiri.Selain itu Rizal juga memperlihatkan bagaimana orang miskin yang melarat dan sukar mencari rezeki terpaksa pula melakukan korupsi menyogok orang kaya dan kelas atasan agar diberi ruang untuk bernafas.Rizal bagaimanapun tidak hanya melihat bahana buruk penjajahan Sepanyol, tetapi juga melihat “positive function of oppression” di mana tekanan dan kezaliman terhadap bangsa Filipina telah membantu membangkitkan kesedaran dan seterusnya keinginan untuk berubah.Seperti yang disebutkan lebih awal, salah satu usaha Rizal adalah untuk menyanggah mitos peribumi malas yang diterapkan oleh penjajah Sepanyol.Untuk melakukan ini Rizal menunjukkan bagaimana orang Filipina terhempuk sehingga tidak boleh bangun.Menurut Rizal adalah tidak adil menuduhkan peribumi Filipina sebagai pemalas jika fakta sejarah sedia ada menunjukkan mereka ditindas di mana tanah kerjaan mereka dirampas, sebarang usaha untuk membangunkannya diperah dengan cukai tinggi, terdapat perhambaan dan perburuhan tanpa upah yang mana menjadi sebab musabab mengapa bangsa Filipina memilih untuk tidak terjebak dalam semua kancah ini.Dalam erti kata lain “kemalasan” atau “kecuaian” bangsa itu jika benar ada adalah berakibatkan kesan kemunduran yang dimulai atau berpunca daripada penjajah itu sendiri.Rizal pernah menghujahkan malas itu bererti “tiada minat untuk bekerja, kekontangan aktiviti”.Rizal menegaskan malas yang dijadikan peluru oleh Sepanyol itu sebetulnya terdapat penerangannya.Pertama, ia bukanlah malas tetapi bangsa Filipina dengan beban cuaca tropika dalam banyak keadaan memilih untuk bekerja pada waktu yang munasabah dan sesuai, seperti mana orang di Barat juga agak terkekang dan terhad dalam pekerjaan mereka ketika kedinginan melampau berlaku.Noli Me TangereKedua, malas itu terjadi ekoran tindak-tanduk penjajah itu sendiri, seperti mana yang telah dijelaskan sebelumnya.Ini bermaksud Rizal menegaskan malas ialah apabila tiada minat bekerja atau kekontangan aktiviti, akan tetapi jika ia disebabkan oleh cuaca dan keadaan ekstrem yang dipaksakan atas mereka, maka ia tidak boleh dianggap malas; malah dalam banyak keadaan ia adalah penindasan yang dipaksakan.Rizal percaya bangsa Filipina ialah bangsa maritim yang berjaya dan cemerlang sebelum penjajah tiba.Malah bangsa Filipina melakukan pelbagai ciptaan dan inovasi.Akan tetapi perang, keganasan, dan bencana alam sering terjadi menyebabkan bangsa Filipina terperosok dalam.Ini bererti kemalasan adalah akibat daripada penjajahan, bukan sebab kepada penjajahan.Dalam banyak keadaan, Noli Me Tangere menjadi sebuah karya berapi kerana ia mendorong bangsa Melayu Filipina agar melawan dan bukan menyerah.Terdapat satu bahagian daripada novel itu yang amat saya ingat setiap kali mengulang bacanya.Ia adalah apabila watak Elias mengingatkan bahawa kekuasaan pemerintah tidak berlaku jika rakyat tidak menyerah sahaja:“Suatu kekuasaan yang sewenang-wenang hanya berguna, jika rakyatnya terdiri daripada budak-budak belian, jika tidak ada gua-gua di gunung-gunung, jika penguasa mampu menempatkan seorang serdadu di belakang tiap-tiap batang pohon dan jika dalam tubuh budak-budak itu hanya ada perut dan isi perut saja.Tetapi bilamana seorang yang nekad, yang berjuang untuk hidupnya itu merasakan tangannya kaku, hatinya memukul-mukul dan seluruh tubuhnya penuh empedu, mampukah sewenang-wenangan memadamkan kobaran api yang disirami minyak terus-menerus?”Perenggan di atas jelas sekali adalah hasutan untuk menggempur kuasa.Meskipun bangsa Filipina akhirnya bebas daripada penjajah, sepertimana kita juga di Tanah Melayu, rakyat dan murbawan tetap kemudian ditakluk dan dilindas oleh kuasa.Terdapat banyak persamaan antara apa yang diutarakan oleh Rizal dengan nasib kita.Agamawan akhirnya berkuku bersama-sama kuasa kepolisian, tuan tanah, dan juga kaum bangsawan.Kita tidak melawan.Rizal dijatuhkan hukuman mati oleh tentera Sepanyol secara tembak berhadapan pada 30 Disember 1896.


18-0 selepas Belanjawan 2021 Kementerian Kesihatan lulus

Undi peringkat jawatankuasa Belanjawan 2021 Kementerian Kesihatan diluluskan secara undian suara di Dewan Rakyat hari ini dengan sejumlah RM31.941 bilion diperuntukkan selepas tiada pihak yang memohon undi belah bahagi diadakan.Ini menyaksikan Perikatan Nasional (PN) mendahului dalam pembentangan semua 18 kementerian di peringkat jawatankuasa meskipun sebelum ini dikhabarkan pembangkang Pakatan Harapan (PH) akan menguji semua kementerian dalam usaha untuk menggagalkannya.Terdahulu perbahasan pada peringkat jawatankuasa bagi Kementerian Kesihatan penuh dengan kontroversi daripada kedua-dua belah pihak blok kerajaan dan pembangkang yang membangkit pelbagai isu serta persoalan mengenai pandemik Covid-19.Bagaimanapun Speaker Dewan Rakyat Azhar Azizan Harun berjaya mengawal keadaan meskipun beberapa kali penggulungan Timbalan Menteri Kesihatan Dr Noor Azmi Ghazali diganggu.Antara persoalan yang dibangkitkan adalah mengenai keberkesanan vaksin Covid-19, adakah ia sudah diuji, tempoh tepat vaksin itu akan tiba di Malaysia memandangkan negara jiran seperti Indonesia dilaporkan sudah menerima bekalan vaksin itu.


Pakar sakit puan Malaysia cipta ‘kondom uniseks pertama di dunia’

Ginekologi atau pakar sakit puan warga Malaysia berjaya mencipta apa yang dikatakannya sebagai kondom uniseks pertama di dunia yang boleh digunakan oleh wanita atau lelaki dan diperbuat daripada bahan gred perubatan yang lazimnya digunakan sebagai pembalut untuk kecederaan dan luka.Penciptanya berharap Kondom Uniseks Wondaleaf akan memperkasakan orang ramai untuk mengawal kesihatan seksual mereka dengan lebih baik tanpa mengira jantina atau orientasi seksual mereka.“Ia pada asasnya kondom biasa dengan dilitupi pelekat,” kata ginekologi, John Tang Ing Chinh.“Ia adalah kondom yang dilitupi pelekat yang melekat pada faraj atau zakar, serta menutup kawasan berdekatan untuk perlindungan tambahan,” kata Tang.Pelekat itu hanya terdapat pada satu bahagian kondom berkenaan, tambahnya, bermakna ia boleh diterbalikkan dan digunakan oleh lelaki atau wanita.Setiap kotak Wondaleaf mengandungi dua kondom dan berharga RM14.99 (AS$3.61).Harga purata untuk sedozen kondom di Malaysia ialah RM20 hingga RM40.Tang membuat kondom itu menggunakan “polyurethane”, bahan yang digunakan dalam pembalut luka lutsinar yang nipis dan fleksibel namun kuat dan kalis air.“Sebaik sahaja memakainya, kamu tidak akan menyedari bahawa ia ada di sana,” katanya merujuk kepada pembalut yang diperbuat daripada bahan itu.Tang berkata kondom itu melalui beberapa pusingan penyelidikan dan ujian klinikal dan akan tersedia secara komersil melalui laman sesawang syarikat itu Disember ini.“Berdasarkan bilangan ujian klinikal yang telah kami jalankan, saya agak optimis bahawa jika diberikan masa masa ia akan menjadi tambahan bermakna kepada banyak kaedah kontraseptif yang digunakan dalam pencegahan kehamilan yang tidak diingini dan penyakit kelamin,” kata Tang.


Pemberhentian Sinovac tiada kaitan soal keberkesanan, kata KJ

Pemberhentian pemberian vaksin Sinovac dalam Program Imunisasi Covid-19 Kebangsaan (PICK) adalah kerana pembekalannya selesai dan tiada kaitan dengan soal keberkesanannya, kata Menteri Penyelaras PICK Khairy Jamaluddin.Beliau berkata Pharmaniaga Bhd selesai membekalkan 12 juta dos vaksin keluaran China itu lebih awal daripada jadual asal kepada kerajaan.“Kami akan menerima keseluruhan penghantaran (vaksin Sinovac) pada hujung bulan ini,” kata Khairy yang menolak spekulasi pemberhentian vaksin Sinovac dalam PICK berkaitan dengan soal keberkesanannya.Pharmaniaga dalam kenyataan medianya memaklumkan proses pembekalan vaksin Sinovac untuk PICK selesai dengan kelompok dos terakhir akan dibekalkan pada 21 Julai ini.Kontrak Pharmaniaga adalah membekalkan sebanyak 12 juta dos vaksin Sinovac secara pengisian dan pembotolan dalam tempoh tujuh bulan iaitu antara Mei dan November 2021.Khairy pada sidang media perkembangan PICK secara maya bersama Menteri Kesihatan Dr Adham Baba semalam berkata kerajaan memutuskan untuk menggunakan vaksin Pfizer-BioNTech bagi PICK mulai bulan depan manakala stok simpanan Sinovac hanya dikhususkan untuk mereka yang mempunyai alahan terhadap vaksin lain.“Untuk tujuan itu, kerajaan menempah tiga juta dos vaksin Sinovac untuk dijadikan stok simpanan. Tempahan ini akan diterima akhir Julai atau awal Ogos ini,” katanya.Sehingga kini, negara telah menerima 6.66 juta bekalan vaksin jenis Pfizer-BioNTech termasuk kira-kira satu juta dos yang disumbangkan oleh kerajaan Amerika Syarikat baru-baru ini.Mengenai laporan media antarabangsa berhubung sekatan eksport vaksin AstraZeneca yang dikilangkan di Thailand, Khairy berkata beliau akan mengadakan perbincangan secara dua hala dengan negara jiran itu bagi memastikan tiada gangguan bekalan vaksin berkenaan ke Malaysia.Bagaimanapun, katanya, negara bersiap sedia dengan pelan alternatif sekiranya kerajaan Thailand menyekat eksport bekalan vaksin AstraZeneca keluaran negara Gajah Putih itu.“Kami mempunyai pelan B iaitu meningkatkan pembelian vaksin Sinovac kerana kita sudah mempunyai fasiliti secara pengilangan di Malaysia (Pharmaniaga). Jadi Pharmaniaga tahu jika ada sebarang keperluan mendesak, kita akan memaklumkan kepada mereka untuk membekalkan kepada kerajaan Persekutuan,” katanya.